JPJ sumbangkan RM4.2 billion hasil kepada negara
Oleh SUBKHI SUDARJI

2 November 2021, 5:18 pm
PUTRAJAYA – Jabatan Pengangkutan Jalan (JPJ) telah menyumbang sebanyak RM4.2 bilion kepada negara melalui kutipan hasil pada tahun lalu.
Ketua Pengarahnya, Datuk Zailani Hashim berkata, sehingga kini, JPJ telah menguruskan sebanyak 33,059,582 buah kenderaan terkumpul, dan seramai 14,319,361 orang pemandu terkumpul di Malaysia.
“Bahkan, JPJ juga telah menyumbang sebanyak RM4.2 Billion kepada negara melalui kutipan hasil, pada tahun 2020,” katanya pada majlis Pelancaran Duit Syiling Kenangan Ulang Tahun ke-75 JPJ Malaysia, hari ini.
Turut hadir Penolong Gabenor, Abu Hassan Alshari Yahaya yang mewakili Gabenor Bank Negara Malaysia.
Menurut Zailani, sejak mula beroperasi pada 1 April 1946 sebagai pendaftar dan pemeriksa kereta motor atau dahulunya dikenali sebagai Registrar Inspection Motor Vehicle (RIMV), JPJ telah menyediakan pelbagai perkhidmatan yang berkualiti.
Menurutnya, ia termasuklah menguruskan pungutan hasil serta menguatkuasakan Akta Pengangkutan Jalan 1987 secara telus dan berkesan.

Tambahnya lagi, umum mengetahui Malaysia mempunyai lebih daripada 200,000 kilometer jalan raya yang telah dibina dan ini dapat dikaitkan dengan peningkatan pemilikan kenderaan dan pemandu.- K! ONLINE


Amaran hujan lebat, ribut petir di 12 negeri
Oleh NUR HUDA MUSA

2 November 2021, 5:55 pm
PETALING JAYA – Orang ramai dinasihatkan untuk terus berwaspada susulan amaran ribut petir yang dikeluarkan oleh Jabatan Meteorologi Malaysia (MetMalaysia) di hampir kesemua negeri pada petang ini.
MetMalaysia dalam satu kenyataan berkata, amaran ribut petir berserta hujan lebat itu dikeluarkan di seluruh negeri Perlis, Pulau Pinang dan Wilayah Persekutuan Labuan, selain beberapa daerah di negeri Kedah, Perak, Kelantan, Terengganu, Pahang, Negeri Sembilan, Johor, Sarawak dan Sabah.
“Di Kedah, kawasan yang dijangka akan mengalami hujan lebat berserta ribut petir ialah di Langkawi, Kubang Pasu, Kota Setar, Pokok Sena, Yan, Pendang, Kuala Muda, Kulim dan Baharu. Manakala di Perak, kawasan terlibat ialah di Kerian, Larut, Matang Dan Selama, Kuala Kangsar, Manjung, Kinta, Perak Tengah dan Kampar.
“Di Pantai Timur pula, kawasan yang dijangka akan mengalami hujan lebat berserta ribut petir ialah di Kelantan (Pasir Mas, Jeli, Tanah Merah, Machang, Kuala Krai dan Gua Musang); Terengganu (Hulu Terengganu dan Marang) dan Pahang (Tanah Tinggi Cameron, Lipis, Raub, Maran, Kuantan dan Pekan),” katanya di sini tadi.
Katanya, cuaca tersebut diramal akan berlaku sehingga pukul 7 malam ini.
“Sementara itu, keadaan sama turut diramal berlaku di Negeri Sembilan, melibatkan daerah Kuala Pilah dan Rembau; di Johor (Tangkak, Muar, Batu Pahat, Pontian, Kulai, Kota Tinggi dan Johor Bahru).

“Manakala di Sarawak pula, cuaca berkenaan boleh berlaku di Kuching, Serian, (Simunjan), Betong (Saratok dan Kabong), Mukah, Kapit (Kapit dan Belaga), Miri (Subis dan Miri) dan Limbang,” ujarnya.
Selain itu katanya, beberapa daerah di Sabah juga bakal dilanda hujan lebat ialah di Pedalaman (Sipitang, Tenom, Beaufort, Nabawan, Keningau dan Tambunan), Pantai Barat dan Sandakan (Tongod, Telupid dan Beluran). – K! ONLINE


UPSI lantik Timbalan Naib Canselor (HEPA) baharu
Oleh NUR HUDA MUSA

2 November 2021, 3:42 pm
PETALING JAYA – Pengarah Pusat Transformasi Komuniti Universiti (UCTC), Prof Madya Dr. Norkhalid Salimin dilantik sebagai Timbalan Naib Canselor (Hal Ehwal Pelajar dan Alumni), Universiti Pendidikan Sultan Idris (UPSI) berkuatkuasa pada 1 November 2021 sehingga 31 Oktober 2024.
UPSI dalam satu kenyataan berkata, Norkhalid merupakan alumni UPSI yang berkelulusan Ijazah Sarjana Muda Pendidikan (Pendidikan Sains Sukan) pada tahun 2000, Ijazah Sarjana Pendidikan Sains Sukan pada tahun 2005 seterusnya memperolehi Ijazah Doktor Falsafah di dalam bidang Pendidikan Sains Sukan pada tahun 2012.
“Beliau telah banyak menyumbangkan kepakarannya di dalam bidang Sains Sukan serta berjaya menerbitkan 165 bahan berkaitan buku, laporan, modul, prosiding, monograf, dan artikel jurnal.
“Sebelum berkhidmat bersama UPSI, Dr Norkhalid berkhidmat sebagai Pegawai Perkhidmatan Pendidikan Bukan Siswazah di bawah Kementerian Pelajaran (KPM) pada tarikh 1 Januari 1994 sehingga 30 April 2000,” katanya di sini hari ini.
Beliau telah dilantik menjadi Pegawai Perkhidmatan Pendidikan Siswazah di bawah agensi yang sama pada tahun 2000 sehingga 2007.
“Beliau kemudiannya memulakan kerjaya sebagai seorang Pensyarah Akademik di Jabatan Pendidikan Jasmani dan Kesihatan dibawah Institut Pendidikan Guru Kampus Ipoh, Perak pada tahun 2008 sehingga 2012 dan seterusnya menjadi pensyarah di UPSI pada tahun 2012 sehingga ke hari ini.

“Berikutan memaparkan nilai kredibiliti yang tinggi, Norkhalid pernah dipilih menjawat jawatan Timbalan Pengarah pada tahun 2014 sehingga 2016 dan Timbalan Pengarah 3 selama setahun di Unit Perundingan dan Geran Luar, UPSI,” ujarnya.
Selain itu, beliau turut dilantik sebagai Timbalan Pengarah 3 di Pusat Pengurusan Penyelidikan dan Inovasi, UPSI, dari tahun 2016 sehingga 2017 dan seterusnya dilantik sebagai pengarah di Pusat Transformasi Komuniti Universiti, UPSI, pada tahun 2018 sehingga tahun 2022. – K! ONLINE


Sorok beras Siam bawah timbunan guni berisi kulit kelapa
Oleh YATIMIN ABDULLAH

2 November 2021, 4:56 pm
RANTAU PANJANG – Taktik sindiket penyeludup menjadikan bangsal yang menyimpan guni berisi kulit kelapa untuk menyembunyikan 3,340 kilogram beras Siam di kampung Limau Purut, Lubok Stol di sini gagal apabila Batalion 9 Pasukan Gerakan Am (PGA) berjaya menghidu kegiatan itu semalam.
Pegawai Pemerintah Batalion 9 PGA, Superitendan Nor Azizan Yusof berkata, anggota PGA menemui lokasi itu kira-kira pukul 12.30 tengah malam selepas menjalankan rutin rondaan di kawasan berkenaan.
Menurutnya, pemeriksaan di dalam bangsal itu telah membawa kepada penemuan beras-beras Siam seludup seberat 3,340 kilogram yang dianggarkan bernilai RM 18,560.
“Selain itu, anggota PGA turut menemui beras pulut seberat 600 kilogram dan beras untuk nasi dagang seberat 100 kilogram.
“Siasatan awal mendapati, beras-beras itu telah dibawa masuk secara haram melalui pangkalan haram di sepanjang Sungai Golok,” katanya dalam kenyataan di sini hari ini.-K! ONLINE


Tiga pemilik syarikat didakwa ambil deposit haram RM2.14juta
Oleh NORHAYATI YAHAYA

2 November 2021, 3:38 pm
SHAH ALAM – Tiga pemilik syarikat pelaburan didakwa di Mahkamah Sesyen hari ini atas dua pertuduhan menerima wang deposit pelaburan tanpa lesen sah bernilai RM2.14juta, tahun lalu.
Mereka terdiri Mohd. Nasri Abdul Rahim, 35 ; Haswira Aiman Hassan Merican, 29, dan Muhamed Erman Omar Hattab, 33, bagaimanapun mengaku tidak bersalah selepas pertuduhan dibacakan di hadapan Hakim Helina Datuk Sulaiman.
Mohd. Nasri turut mengaku tidak bersalah atas dua lagi pertuduhan menerima wang deposit berjumlah RM260,000.
Mengikut pertuduhan, ketiga-tiga mereka didakwa telah menerima deposit daripada dua lelaki masing-masing berusia berusia 30 dan 35 tahun berjumlah RM2.14juta tanpa lesen sah.
Kesalahan itu dilakukan di Seksyen 7, di sini pada 11 dan 13 Mac 2020 mengikut Seksyen 10 Akta Perkhidmatan Kewangan 2013 (Akta 758).
Bagi dua pertuduhan lain, Mohd. Nasir didakwa menerima deposit daripada dua lelaki masing-masing berusia 33 dan 40 tahun berjumlah RM260,000 di Jalan Setia Alam, Seksyen U13, di sini antara 24 Januari 2020 sehingga 20 Februari tahun yang sama.

Justeru, ketiga-tiga tertuduh boleh dipenjara sehingga 10 tahun atau denda sehingga RM50 juta atau kedua-duanya sekali, jika sabit kesalahan mengikut Seksyen 137(1) Akta Perkhidmatan Kewangan 2013 dan boleh dihukum di bawah Seksyen 137(2) akta sama.
Pendakwaan dikendalikan Timbalan Pendakwa Raya, Sharifah Zafirah Syed Mustapa manakala tertuduh diwakili Peguam Ravitharan.
Mahkamah menetapkan jaminan RM45,000 kepada Mohd. Nasri bagi semua pertuduhan dihadapi manakala Haswira Aiman dan Muhamed Erman sebanyak RM20,000. Sebutan semula kes pada 7 Disember depan. -K!ONLINE


Guru YIK enggan divaksin sudah ubah fikiran
Oleh ROHANA MOHD. NAWI

2 November 2021, 4:32 pm
KOTA BHARU – Sebilangan kecil guru di bawah Yayasan Islam Kelantan (YIK) yang sebelum ini menolak vaksin Covid-19 telah berubah fikiran dan bersetuju untuk menerima suntikan tersebut.
Perkembangan itu menyaksikan kesemua tenaga pengajar YIK yang dianggarkan seramai 2,600 orang setuju untuk divaksin.
Pengerusi Jawatankuasa Kerajaan Tempatan, Perumahan dan Kesihatan Kelantan, Dr. Izani Husin berkata, guru terbabit berubah fikiran selepas mengadakan penerangan dan sesi kaunseling mengenai kebaikan vaksin.
“Saya lihat ia merupakan sesuatu perkara positif lebih-lebih lagi pemberian suntikan vaksin ini mengambil kira pendapat daripada pakar perubatan dan agama.
“Bagi guru Jabatan Pendidikan Negeri pula (yang menolak vaksin), kita akan serahkan kepada jabatan berkenaan,” katanya kepada pemberita selepas melawat program suntikan dos penggalak vaksinasi Covid-19 kepada barisan hadapan di Kompleks Kota Darulnaim di sini hari ini.
Dalam majlis itu, kira-kira 500 petugas barisan hadapan terdiri daripada exco kerajaan negeri, anggota Jabatan Bomba dan Penyelamat Malaysia dan Jabatan Imigresen menerima dos penggalak.

Sebelum ini, seramai 135 orang atau kira-kira lima peratus daripada 2,600 tenaga pengajar sekolah-sekolah di bawah YIK belum menerima suntikan vaksin Covid-19.-K! ONLINE


Empat wanita cipta sejarah sertai pasukan SMART
Oleh MOHD. HUSNI MOHD. NOOR

2 November 2021, 3:33 pm
PUCHONG – Buat pertama kalinya dalam sejarah penubuhan Pasukan Mencari dan Menyelamat Khas Malaysia (SMART) apabila pasukan penyelamat elit negara itu kini disertai anggota wanita.
Lebih menarik, empat wanita diterima masuk sebagai anggota SMART selepas kesemua mereka berjaya menamatkan kursus asas SMART selama lima minggu berakhir 24 Oktober lalu.
Mereka ialah Avlyanie Moidi, 24; Noor Farahana Ismail, 32; Nurul Fatin Fazlin Bazeli, 25 dan Nur Fitrah Amirah Sohaidi, 24.
Empat wanita itu adalah antara 24 peserta yang berjaya menamatkan Kursus Khas SMART Siri 1/2021 dimana majlis penyampaian sijil tamat kursus disempurnakan Menteri di Jabatan Perdana Menteri (Tugas-Tugas Khas), Datuk Dr. Abd Latiff Ahmad, hari ini.-K! ONLINE


Berahsia soal cinta, Zara Zya janji tak sorok nikah
Oleh MOHAMMAD SHAHEMY AZMI

2 November 2021, 4:16 pm
PETALING JAYA – Pelakon Zara Zya mengakui bahawa dia kini memilih untuk menjadi lebih perahsia seandainya dirinya mempunyai kekasih suatu hari nanti.
Ujar Zara atau nama lengkapnya Zainurul Razia Mohd. Zainuddin, 36, kepada Kosmo! Online, sebelum ini dia tidak kisah berkongsi kisah cintanya secara terbuka.
Bagaimanapun selepas melalui pengalaman putus tunang, dia kini memilih untuk berahsia andai mempunyai seseorang dalam hidupnya.
“Selagi saya belum berkahwin, orang akan tertanya-tanya saya dengan siapa (bercinta)? Sebab sekarang saya terlalu berahsia, tidak seperti sebelum ini.
“Kalau dahulu memang saya kongsikan (kisah cinta) dengan peminat,” katanya.
Dalam pada itu, pelakon yang pernah membintangi drama Korban Kasih itu turut mengakui bahawa dia sebenarnya sudah bersedia untuk berumahtangga seandainya dipertemukan dengan jodoh yang tepat.

“Soal jodoh, sejujurnya saya sudah bersedia untuk berkahwin. Tapi untuk ke arah itu (berumahtangga), bila sudah ada (jodoh) dan pasti, saya akan beritahu juga nanti.
“Sebab sebelum ini orang memang dah tahu kisah saya (putus tunang). Jadi saya tidak mahu perkara sama berlaku. Cuma apa yang boleh saya katakan, doakan sahaja yang baik-baik untuk saya. Insya-Allah bila sampai waktunya, saya akan beritahu nanti.
“Saya bukan orang yang akan sorok pada peminat. Lagi pun siapa yang tidak mahu berkahwin?” katanya ketika ditemui pada sidang media secara virtual drama Mr. Bibik hari ini.
Ketika disoal tentang kriteria lelaki idaman yang dia mahukan, Zara berkata, dia tidak terlalu memilih, namun cukup jika lelaki tersebut mempunyai tanggungjawab untuk menjadi suami.
“Lelaki pilihan? Saya tidak memilih. Kalau ditanya ketika waktu muda, mesti kita akan cakap nak kriteria lelaki tinggi dan baik. Semua orang nak yang baik.
“Tapi sekarang, apa yang saya boleh katakan, saya mencari seorang lelaki yang ada kerjaya, boleh tampung saya sampai hari tua dan boleh membimbing saya di dunia dan akhirat. Itu sahaja.
Terdahulu, timbul desas-desus hubungan percintaannya bersama jurusolek dan usahawan kosmetik terkenal, Datuk Alha Alfa.
Zara berkata, dia mengakui selesa berkawan dengan Alha dan banyak menghabiskan masa bersama terutama ketika bekerja.
“Jujur kami tiada apa-apa hubungan melainkan rakan baik dalam industri. Dia pun salah seorang jurusolek yang selalu ada bersama saya. Kami berkawan bukan sehari dua malah sudah lebih lapan tahun,” jelasnya. – K! ONLINE


Tambahan pos di Sabah, Sarawak tingkat kawalan sempadan negara
Oleh ROSLIZA MOHAMED

2 November 2021, 3:29 pm
TUMPAT – Penambahan lapan pos kawalan Pasukan Gerakan Am (PGA) di Sabah dan Sarawak dilihat mampu meningkatkan persiapan Pasukan Polis Diraja Malaysia (PDRM) dalam mengawal sempadan negara.
Timbalan Ketua Polis Negara, Datuk Seri Mazlan Lazim berkata, penambahan itu perlu ekoran PGA kini mengambil alih fungsi dan peranan Agensi Kawalan Sempadan (AKSEM).
Menurutnya, dengan tambahan lapan pos itu, ia juga berupaya untuk memastikan kawalan sempadan Sabah dan Sarawak dapat dipertingkatkan secara berterusan dengan kawalan anggota penguat kuasa.
“Satu pos Batalion 16 PGA ditempatkan di Pos Pagalungan, Keningau di Sabah manakala Batalion 10 PGA di Sarawak melibatkan Pos Tapak Megah, Belaga dan Pos Ulu Sungai Paku – Undop, Sri Aman.
“Bagi Batalion 11 PGA di Sarawak, tugasan mereka melibatkan Pos Biawak di Lundu, Pos Raso (Lundu), Pos Sebubok (Bau), Pos Sapit (Padawan) dan Pos Temong Mura (Serian),” katanya pada Majlis Lawatan Kerja dan Tinjauan Di Sempadan Malaysia-Thailand menerusi Op Benteng di Jeti Pengkalan Marin, Sungai Golok di sini hari ini.-K! ONLINE


Guna identiti orang lain, lelaki didenda RM2,500
Oleh NOR AINNA HAMZAH

2 November 2021, 4:37 pm
JEMPOL – Seorang lelaki mengaku salah di Mahkamah Majistret Bahau, di sini, hari ini atas tuduhan menggunakan kad pengenalan milik orang lain.
Tertuduh, yang memperkenalkan dirinya sebagai Sharif mengangguk faham apabila pertuduhan dibacakan oleh jurubahasa di hadapan Majistret, Muhammad Hidayat Wahab.
Berdasarkan pertuduhan, pada 1 November (semalam) tertuduh telah ditahan dalam satu Operasi Terancang yang dilakukan oleh Bahagian Siasatan dan Penguatkuasaan (BSK) Jabatan Pendaftaran Negeri (JPN) Negeri Sembilan kerana menggunakan kad pengenalan milik orang lain atas nama Johari Senin.
Tertuduh telah melakukan kesalahan di bawah Peraturan 25(1)(e) Peraturan-peraturan Pendaftaran Negara (PPN) 1990 (Pindaan 2007) kerana tanpa kuasa yang sah memiliki apa-apa dokumen pengenalan selain daripada kepunyaannya yang dikeluarkan di bawah peraturan-peraturan ini.
Jika sabit kesalahan boleh dikenakan hukuman penjara tidak lebih tiga tahun atau denda tidak lebih RM20,000 atau kedua-duanya sekali.
Majistret kemudiannya menjatuhkan hukuman denda RM2500 dan sekiranya gagal bayar, tertuduh dipenjara 4 bulan. Bagaimanapun, tertuduh yang bekerja kampung membayar denda tersebut.

Pendakwaan dijalankan oleh Pegawai Pendakwa, Tengku Noor Hasana Tengku Hashim, sementara tertuduh tidak diwakili peguam.-K! ONLINE


TUDM perlu 24 lagi helikopter
Oleh ABDUL RASHID ABDUL RAHMAN

2 November 2021, 4:50 pm
KUANTAN – Tentera Udara Diraja Malaysia (TUDM) memerlukan tambahan 24 helikopter bagi memenuhi keperluannya terutama dalam melaksanakan operasi mobiliti udara.
Panglima TUDM, Jeneral Tan Sri Ackbal Abdul Samad berkata, berdasarkan keperluan semasa TUDM itu memerlukan 36 buah helikopter.
“Setakat ini kita (TUDM) ada 12 EC725, jadi kita perlu 24 lagi helikopter. Untuk itu, kita rancang dua strategi kepada kerajaan iaitu jangka pendek dan jangka panjang.
“Untuk jangka pendek, diluluskan oleh kerajaan iaitu penyewaan empat helikopter jenis Agusta Westland AW139 selama empat ke lima tahun. Ia akan diperoleh TUDM dalam masa terdekat.
“Bagi pelan jangka panjang, TUDM berharap dapat memiliki 24 lagi helikopter bagi melengkapkan 36 helikopter yang diperlukan,” katanya dalam sidang akhbar selepas menyempurnakan majlis Penutup Eksesais Paradise Siri 8/2021 di Auditorium Inspra di Pangkalan Udara Kuantan di sini hari ini.
Eksesais Paradise dilaksanakan oleh TUDM selama 12 hari bermula 22 Oktober lalu sehingga hari ini.

Ackbal dalam pada itu berkata, pesawat pemintas MiG-29N kini dalam proses pelupusan setelah hampir tujuh tahun ia tidak diterbangkan.
“Kita (TUDM) tidak ada perancangan untuk menerbangkan pesawat ini. Ia dalam proses dilupuskan dan kita telah pun diluluskan perolehan pesawat Fighter Lead-In Trainer/Light Combat Aircraft (FLIT/LCA) bagi menggantikan MiG-29N.
“Sebanyak 18 pesawat diluluskan dalam Rancangan Malaysia Ke-12 (RMK-12) manakala 18 lagi dalam Rancangan Malaysia Ke-13 (RMK-13),” katanya.
Beliau berkata, FLIT/LCA bukan sahaja akan menggantikan MiG-29N malah dua pesawat lain yang dimiliki TUDM iaitu Aermacchi M-346 dan Hawk yang juga dalam perancangan untuk dilupuskan.-K! ONLINE


Remaja 17 tahun kahwini nenek 71 tahun
Oleh KOSMO!

2 November 2021, 4:02 pm
NEW YORK – Seorang lelaki mendedahkan bahawa dia berumur 17 tahun apabila mengahwini isterinya yang ketika itu berusia 71 tahun dalam majlis perkahwinan yang berlangsung pada 2015, lapor akhbar New York Post semalam.
Lelaki yang dikenali sebagai Gary dan kini berumur 23 tahun itu menyiarkan kehidupannya bersama Almeda, 75 di akaun TikToknya. Ramai netizen meninggalkan pelbagai komen mengenai hubungan tersebut termasuk  meminta Gary menjauhi orang yang menentang kebahagiaan dia dan isterinya.
Membalas komen peminat tersebut, Gary mengucapkan tahniah kepada mereka  dan meluahkan kegembiraan apabila peminatnya mengikut kata hati serta memilih meneruskan percintaan tidak kira apa tanggapan orang lain.
“Tahniah juga kerana berani mempertahankan cinta kamu dan pasangan selain menampilkan siapa diri kamu sebenarnya yang memilih untuk mencintai sesiapa sahaja tanpa mengambil kira penerimaan orang luar.
“Kadangkala situasi menjadi sukar apabila keluarga tidak memberikan sokongan dan tidak turut bahagia bersama, namun anda perlu untuk menjauhi sesiapa sahaja termasuk ahli keluarga atau sebaliknya,” kata seorang pengguna media sosial.
Pasangan itu berkahwin pada tahun 2015, dua minggu selepas kematian anak lelaki Almeda, Robert.

 Almeda turut menjadi balu setelah 43 tahun berkahwin apabila suami pertamanya, Donald meninggal dunia pada tahun 2013 setelah tujuh bulan dirawat di hospital akibat komplikasi diabetes.
Setelah berkahwin, Gary dan Almeda berpindah ke rumah wanita itu dan tinggal bersama cucu lelakinya dengan seorang daripada mereka berumur tiga tahun lebih tua berbanding Gary. – Agensi


5,071 kes baharu dilaporkan
Oleh AHMAD SHAHERMAN SHAMSURI

2 November 2021, 2:41 pm
PUTRAJAYA – Sebanyak 5,071 kes baharu dilaporkan hari ini menjadikan jumlah kes positif Covid-19 sebanyak 2,481,339 kes.
Angka jangkitan baharu itu dimaklumkan oleh Ketua Pengarah Kesihatan, Tan Sri Dr. Noor Hisham Abdullah pada media sosial beliau.
“Maklumat terperinci akan dimuat naik ke laman CovidNow,” katanya di sini hari ini. -K!ONLINE


Untung lebih 3 bilion, pengarah Squid Game langsung tak terima bonus
Oleh MOHD. HAIKAL ISA

2 November 2021, 3:26 pm
BIARPUN Squid Game merupakan siri paling popular dalam Netflix, pengarahnya, Hwang Dong-hyuk mendedahkan, dia tidak menerima sebarang imbuhan atau bonus daripada gergasi penstriman tersebut.
Bercakap kepada  sebuah portal antarabangsa baru-baru ini, Dong-hyuk berkata, dia bukanlah seorang yang kaya-raya tetapi apa yang dimiliki dalam kehidupan sekarang sudah lebih daripada mencukupi.
“Saya tidaklah kaya mana tetapi apa yang saya ada sudah lebih daripada mencukupi.
“Ada makanan yang mencukupi di atas meja dan tiadalah sampai Netflix beri saya bayaran bonus. Netflix bayar saya mengikut apa yang termaktub dalam kontrak asal,” kata lelaki berusia 50 tahun itu.
Mengimbau pengalaman duduk di bangku pengarah untuk siri berkenaan, ujar Dong-hyuk, situasi yang dialami memang sangat memenatkan daripada pelbagai aspek.
“Sangat memenatkan dari segi fizikal, mental dan emosi. Saya selalu sahaja ada idea untuk buat semula setiap episod ketika mengarahkan siri berkenaan. Jadi, kerja bertambah rumit,” katanya.

Berkongsi tentang perjalanan pahit yang terpaksa ditempuhi sebelum kejayaan Squid Game, Dong-hyuk mendedahkan, pernah satu ketika, dia terpaksa membuat pinjaman bank kerana kesempitan hidup.
Ujarnya, dari situlah timbul idea untuk membikin filem Squid Game iaitu pada 2009 yang menjadi fenomena global.
“Dari segi kewangan ketika itu, saya memang miskin. Ibu saya bersara dan waktu sama, saya waktu itu sedang bekerja untuk satu filem namun gagal kerana masalah kewangan.
“Kami sekeluarga tidak bekerja selama setahun. Kami terpaksa berhutang dan buat pinjaman – ibu saya, diri saya sendiri dan nenek,” katanya.
Squid Game kini merupakan siri paling ‘bernilai’ Netflix mengatasi Bridgerton. Dianggarkan, keuntungan yang diraih Netflix hasil penerbitan siri berkenaan berjumlah AS$ 887 juta (RM3.6 bilion) – K! ONLINE


Amaran hujan berterusan di Kelantan, Terengganu
Oleh NUR HUDA MUSA

2 November 2021, 3:25 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran hujan berterusan tahap waspada yang dijangka berlaku sehingga esok.
MetMalaysia dalam satu kenyataan berkata, amaran hujan berterusan itu dijangka berlaku di Kelantan dan Terengganu.
“Di Kelantan, cuaca itu dijangka berlaku di Tumpat, Kota Bharu, Bachok dan Pasir Puteh.
“Di Terengganu pula, amaran tersebut dikeluarkan bagi daerah Besut, Setiu, Kuala Nerus dan Kuala Terengganu,” katanya di sini hari ini.
Dalam pada itu, MetMalaysia turut mengeluarkan amaran ribut petir melibatkan seluruh Melaka dan Perlis, selain beberapa daerah di Kedah, Perak, Kelantan, Terengganu, Pahang, Negeri Sembilan, Johor, Sarawak dan Sabah yang dijangka berterusan sehingga 5 petang ini.
“Di Kedah, kawasan terlibat ialah Kubang Pasu, Kota Setar, Pokok Sena, Padang Terap dan Sik. Sementara di Perak, cuaca sama dijangka berlaku di Kuala Kangsar, Kinta, Perak Tengah, Kampar, Batang Padang dan Muallim).

“Di Kelantan pula, daerah seperti Pasir Mas, Jeli, Tanah Merah Machang dan Kuala Krai turut diberikan amaran ribut petir. Ia termasuk juga beberapa daerah di Terengganu seperti di Hulu Terengganu dan Marang,” ujarnya.
Tambah kenyataan itu, cuaca tersebut turut akan berlaku di Pahang (Jerantut, Maran, Kuantan dan Pekan); Selangor (Hulu Langat), Negeri Sembilan (Jelebu) dan Johor (Tangkak, Segamat, Muar, Batu Pahat, Kluang, Pontian, Kulai dan Johor Bahru).
“Sementara itu di Sarawak pula, hujan lebat berserta ribut petir dijangka berlaku di Samarahan (Simunjan), Betong (Kabong), Sarikei, Sibu (Selangau), Mukah (Tanjung Manis dan Mukah), Kapit (Belaga) dan Bintulu.
“Keadaan sama juga diramal akan melanda beberapa daerah di Sabah iaitu di Pedalaman (Sipitang, Keningau dan Tambunan), Pantai Barat dan Sandakan (Tongod, Telupid, Kinabatangan dan Beluran),” tambahnya. – K! ONLINE


[VIDEO] Saya maafkan mereka, walaupun sekali tidak minta maaf’
Oleh NUZULSHAM SHAMSUDDIN, NABIL AIMAN NOR AZWAN dan

2 November 2021, 3:06 pm
KUALA LUMPUR – “Saya sudah maafkan mereka”.
Itu luahan ayah pelajar Universiti Pertahanan Nasional Malaysia (UPNM), Zulfarhan Osman Zulkarnain.
Zulkarnain Idros, 57, berkata, meskipun berat untuk dia memaafkan dan sukar melupakan apa yang telah berlaku, beliau menghormati segala keputusan yang telah ditetapkan oleh pihak mahkamah.
“Saya maafkan kesemua mereka,” katanya ketika ditemui lobi Kompleks Mahkamah Kuala Lumpur selepas keputusan kes itu di sini sebentar tadi.
Menurut Zulkarnain, apa yang membuatkan beliau terkilan adalah tertuduh dan ahli keluarganya tidak datang berjumpanya atau meminta maaf selepas kejadian tersebut.
“Keluarga tertuduh mahupun tertuduh langsung tidak datang berjumpa saya dan isteri untuk meminta maaf seolah-olah anak saya pula yang bersalah,” ujarnya.

Berita berkaitan: [VIDEO] 18 penuntut didapati bersalah cederakan Zulfarhan tanpa niat bunuh
Tambahnya, beliau berterima kasih kepada pihak mahkamah yang telah menjatuhi hukuman yangsetimpal kepada kesemua tertuduh.
Mengulas lanjut, Zulkarnain berharap orang ramai dapat mengambil iktibar terhadap kes yang terjadi kerana impaknya amat besar.
Berita berkaitan: Ada orang suruh saya tumbuk Zulfarhan – saksi pembelaan
“Saya pesan kepada masyarakat supaya jauhi sifat membuli kerana ia akan memberi kesan kepada keluarga.
“:Saya kehilangan anak sulung, adik-adik kehilangan abang sulung serta idola mereka. Sememangnya perkara seperti ini akan memberi kesan kepada saya dan keluarga seumur hidup kami,” katanya lagi.-K!ONLINE


Ahli Parlimen terima dos penggalak
Oleh SITI A'ISYAH SUKAIMI

2 November 2021, 3:01 pm
PUTRAJAYA – Ahli Parlimen hari ini menerima suntikan dos penggalak vaksin Covid-19 yang berlangsung di dalam bangunan Parlimen hari ini.
Perkara itu dimaklumkan oleh Menteri Kesihatan, Khairy Jamaluddin Abu Bakar yang memuat naik gambar Ahli Parlimen menerima suntikan tersebut pada ciapan Twitter beliau.
Menurutnya, lebih banyak janji temu untuk pemberian dos penggalak diberikan kepada mereka yang layak dan kebanyakan janji temu tersebut akan dibuat di klinik kesihatan.
“Kes mungkin akan menurun tetapi kemasukan ke hospital semakin meningkat di beberapa negeri. Justeru, ambillah dos penggalak,” katanya di sini hari ini. -K!ONLINE


[VIDEO] 6 pelajar cederakan Zulfarhan UPNM dijel 18 tahun
Oleh NUZULSHAM SHAMSUDDIN, dan NABIL AIMAN NOR AZWAN

2 November 2021, 2:15 pm
KUALA LUMPUR – Enam pelajar Universiti Pertahanan Nasional Malaysia (UPNM) dipenjara 18 tahun oleh Mahkamah Tinggi di sini hari ini selepas didapati bersalah atas pertuduhan menyebabkan kecederaan tanpa niat membunuh ke atas Zulfarhan Osman Zulkarnain pada 2017.
Keputusan itu dibuat Hakim Datuk Azman Abdullah ke atas Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd. Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd. Ali selepas mendapati mereka bersalah mencederakan mangsa sehingga menyebabkan kematian.
Mereka berenam didakwa melakukan kesalahan itu di sebuah bilik di blok penginapan asrama Jebat, UPNM pada pukul 4.45 pagi hingga pukul 5.45 pagi, 22 Mei 2017 di bawah Seksyen 304 (a) Kanun Keseksaan.
Seksyen itu memperuntukkan hukuman penjara sehingga 30 tahun dan denda.
Sementara itu, mahkamah turut menjatuhi hukuman penjara tiga tahun ke atas enam mereka kecuali Mohamad Shobirin selepas didapati bersalah bersama 12 yang lain
Mereka ialah Mohd. Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri.

Turut didapati bersalah ialah Muhammad Sufi Mohd. Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan.
Mereka didakwa dengan sengaja menyebabkan kecederaan ke atas mangsa untuk mendapatkan pengakuan bahawa dia mencuri komputer riba.
Pendakwaan dijalankan mengikut Seksyen 330 Kanun Keseksaan yang membawa hukuman penjara sehingga tujuh tahun dan denda.
Perbuatan itu dilakukan di dalam sebuah bilik blok penginapan asrama Jebat universiti itu di Kem Perdana, Sungai Besi pada pukul 2.30 pagi dan pukul 5.30 pagi, 21 Mei 2017.- K! ONLINE


3 maut Perodua Alza bertembung lori pasir
Oleh NUR NABILAH RAHMAT

2 November 2021, 2:57 pm
KLUANG – Hasrat seorang cucu membawa datuk dan neneknya untuk mengambil ubat di sebuah klinik di Simpang Renggam tidak kesampaian apabila Perodua Alza dinaiki mereka bertembung dengan sebuah lori pasir dalam kejadian di Jalan Johor, Kampung Pinggir di sini hari ini.
Dalam nahas pada kira-kira pukul 9 pagi itu menyebabkan pemandu Perodua Alza, Izzah Shahirah Sahri, 22, meninggal dunia di tempat kejadian akibat tersepit dalam kenderaan.
Kemalangan itu turut meragut nyawa datuk, Md. Salleh Kosran, 75, dan neneknya, Miskina Naining, 70.
Komander Operasi dari Balai Bomba dan Penyelamat (BBP) Renggam, Penolong Kanan Penguasa Bomba Mohd. Fauzi Md. Nor berkata, pihaknya menerima panggilan kecemasan pada pukul 9.09 pagi.
“Tujuh anggota Pasukan Keluar Operasi (PKO) bersama sebuah jentera dikejarkan ke lokasi kejadian sejurus menerima panggilan sebelum mendapati benar berlaku kemalangan melibatkan Perodua Alza dan lori pasir tanpa muatan jenis Hino.
“PKO bertindak mengeluarkan mangsa tersepit menggunakan peralatan khas. Ketiga-tiga mangsa di dalam kereta Perodua Alza disahkan meninggal dunia dilokasi kejadian,”katanya dalam satu kenyataan di sini hari ini.- K! ONLINE


Saharul Ridzwan rancang tunai haji tahun depan
Oleh HARYATI KARIM

2 November 2021, 3:25 pm
PETALING JAYA – Selepas mengikuti kumpulan Jemaah tabligh dan dilihat semakin mendekatkan diri dengan Allah, pelakon popular Saharul Ridzwan merancang untuk menunaikan ibadah haji ada tahun depan.
Menurut Saharul atau nama lengkapnya Mohd Saharul Ridzwan Hashim, 33, menunaikan rukun Islam kelima itu merupakan impian terbesarnya.
“Insya-Allah perancangan tahun depan lebih kepada luar lakonan. Terdapat beberapa perkara yang perlu saya selesaikan dahulu, salah satunya yang paling besar sekali bagi saya pada tahun depan adalah untuk menunaikan haji,” kata Saharul.
Pendedahan tersebut dibuat Saharul ketika sesi sidang akhbar drama Mr Bibik yang berlangsung secara virtual sebentar tadi.
Dalam pada itu, Saharul yang sudah lapan tahun bergelar seorang pelakon sedar bahawa jangka hayatnya sebagai hero drama tidak akan kekal lama.
Selain kemunculan ramai pelakon baharu, faktor usianya juga bakal menjadi kekangan untuknya kekal diposisi hero.

“Jangka hayat seorang hero memang tidak akan lama. Sekarang saya sudah berusia 33 tahun berapa tahun sahaja lagi saya boleh memegang watak hero. Usia tidak akan menunggu saya, nanti muka juga berubah.
“Hakikatnya, watak hero di Malaysia memang ada hadnya. Tiada orang tua jadi hero di Malaysia,” ujar Saharul jujur.
Sedar akan hakikat tersebut, pelakon yang popular dengan drama Love You Mr. Arrogant itu sedang giat melakukan persediaan sebagai jaminan masa depan dengan melebarkan empayar perniagaannya.
Sehubungan itu, Saharul bakal membuka sebuah perniagaan francais yang akan diusahakan bersama pengacara dan pelawak popular Nabil Ahmad.
“Banyak peluang perniagaan yang datang. Saya akan membuat perniagaan francais bersama dengan Nabil Ahmad, kami akan membuka sebuah kedai burger di Damansara, Selangor tahun depan,” kongsi Saharul.
Sementara itu dalam drama Mr Bibik lakonannya bersama pelakon Zara Zya dan Raja Afiq telah mula ditayangkan pada 29 Oktober lalu setiap Isnin sehingga Jumaat pada pukul 7 malam di slot Akasia, TV3.


Didenda RM10,000 kerana buat tuntutan palsu
Oleh TENGKU DANISH BAHRI TENGKU YUSOFF

2 November 2021, 2:53 pm
KUALA TERENGGANU – Seorang bekas pegawai syarikat pembekal minyak didenda RM10,000 oleh Mahkamah Sesyen di sini hari ini atas kesalahan mengemukakan tuntutan palsu bernilai keseluruhan RM139,225 pada lapan tahun lalu.
Hakim Dazuki Ali memerintahkan hukuman demikian selepas tertuduh, Hasrul Amran Mamat, 43, yang juga bekas penolong penyelia syarikat berkenaan membuat pengakuan bersalah sejurus pertuduhan dibacakan.
Berdasarkan pertuduhan, tertuduh didakwa mengemukakan resit palsu bagi mendapatkan lebihan 50,000 liter minyak diesel gantian bernilai RM135,000 dan caj servis berjumlah RM4,225.
Perbuatan itu didakwa dilakukan Hasrul Amran di pejabat Petronas Maritim, Petronas Cari Gali Sdn. Bhd. yang terletak Pengkalan Bekalan Kemaman pada 18 Ogos 2013.
Dia didakwa mengikut Seksyen 471 Kanun Keseksaan yang memperuntukkan hukuman
penjara maksimum dua tahun atau denda atau kedua-duanya sekali jika sabit kesalahan.
Pendakwaan dikendalikan Timbalan Pendakwa Raya, Irwan Shah Abdul Samat manakala tertuduh pula diwakili peguam, Mohd. Hisham Hashim. – K! ONLINE


Patutlah Cik B tak suka – Netizen tegur Iqbal pijak duit
Oleh NUR EMIRA SAIZALI

2 November 2021, 2:37 pm
PETALING JAYA – Selepas single pertamanya berjudul Hujan menerima kecaman ramai, usahawan Ahmad Iqbal Zulkelfi sekali lagi menuai perhatian ramai apabila dilihat memijak puluhan wang kertas bernilai RM50 baru-baru ini.
Perkara tersebut tercetus selepas penyanyi, Ariff Bahran berkongsi sebuah video TikTok memaparkan bekas pembantu peribadi Datuk Seri Vida itu berada di sebuah lokasi yang memperlihatkan taburan wang kertas RM50 di atas lantai.
“Ya Allah, banyaknya berterabur ini. Iqbal, kutip semula duit kau.
“Banyaknya, dipijak-pijaknya duit,” tegur Ariff kepada Iqbal dalam video tersebut.
Bagaimanapun, Iqbal tidak membalas perbualan tersebut dan hanya terus menyeret serta memijak kepingan wang kertas.
Bagaimanapun, tidak dapat dipastikan sama ada kepingan wang kertas tersebut asli ataupun palsu.

Aksi tersebut lantas mendapat perhatian dan teguran ramai yang menyifatkan Iqbal tidak menghormati rezeki.
“Dipijaknya rezeki itu. Ingat ya, yang beri rezeki itu ialah Allah SWT. Bila-bila masa sahaja Dia boleh tarik,” tegur seorang netizen.
Selain netizen, aktor Aeril Zafrel turut meninggalkan komen sinis mengenai aksi memijak duit tersebut.
“Aku duit 10 sen pun tak berani nak langkah,” tulisnya.
Dalam pada itu, terdapat juga pengguna TikTok yang berpendapat kerana sikap tersebutlah, anak sulung Vida iaitu Cik B tidak menyukainya.
“Patutlah Cik B tak suka.
“Bersyukur Cik B tak merestui,” komen netizen.
Untuk rekod, semalam Iqbal membuktikan keseriusannya terjun dalam bidang nyanyian dengan melancarkan single pertama berjudul Hujan.
Lagu Hujan mendapat sentuhan komposer penyanyi Oja dan dua orang anggota Floor88 iaitu Zai Hamzah dan Achoi sementara lirik daripada Iqbal sendiri, Zai dan Achoi.
Sementara itu, video muzik Hujan pula arahan Eric Fuzi Floor88 dan diterbitkan oleh Rusa Music.
Sebelum ini, penyanyi berusia 27 tahun itu pernah menerima kecaman hebat apabila hubungan cintanya bersama Vida terputus di tengah jalan susulan beberapa faktor seperti tidak mendapat restu anak dan dakwaan disihir. – K! ONLINE


Penang FC tumbang lagi
Oleh NOOR HASLIZA NUSI

3 November 2021, 11:50 pm
GEORGE TOWN – Hasrat Penang FC memadamkan kekecewaan ketika bertemu Sri Pahang FC di laman sendiri ternyata sia-sia apabila tumpas 5-0 pada perlawanan Piala Malaysia di Stadium Bandaraya, di sini malam tadi.
Aksi yang dipamerkan skuad kendalian Ketua Jurulatih Thomas Trucas itu sememangnya menghampakan penyokong setianya yang pertama kali menjengah masuk di gelanggang sendiri berikutan pandemik Covid-19.
Pada babak pertama perlawanan, pasukan Sri Pahang FC dilihat mula memamperkan ‘aksi panas’ dengan melakukan beberapa hantaran kemas ke kubu pihak lawan.
Gol pertama pasukan kendalian Dollah Salleh itu hadir pada minit ke-10 hasil sepakan pemain dari Australia, Kenjok Wal Athiu.
Penang FC ternyata enggan menyerah kalah dan cuba melakukan hantaran balas namun berjaya disekat pasukan pelawat.
Bagaimanapun, pasukan Sri Pahang FC sekali lagi mengejutkan Penang FC dengan menggandakan gol kedua hasil ledakkan Abubakar Yakubu pada minit ke-21.

Pasukan pelawat dilihat cuba meraih kemenangan dalam baki perlawanan Kumpulan A dengan membenamkan hasrat Penang FC apabila menambahkan gol ketiga menerusi sepakan Kenjok Wal Athiu pada minit ke-35.
Keputusan tersebut kekal sehingga wisel penamat separuh masa pertama dibunyikan.
Memasuki babak kedua, usaha yang dilakukan Penang FC ternyata kurang menyegat apabila terlepas cubaan gol sulung menerusi sepakan percuma daripada pemain Brazil, Endrick Dos Santos pada minit ke-52.
Kesungguhan Sri Pahang FC dalam membolosi rentak perlawanan sememangnya mendapat pujian barisan kepimpinannya apabila berjaya meledakkan gol keempat hasil sepakan kemas ke gawang lawan daripada penyerang, Abdul Malik Mat Arif pada minit ke-58.
Keupayaan pemain pilihan Dollah Salleh, Kenjok Wal Athiu terbukti berhasil apabila berjaya melakukan hatrik dengan menyumbat gol kelima buat pasukan pada minit ke-83, ketika perlawanan berbaki hanya 10 minit.
Keputusan tersebut kekal sehingga akhir pelawanan dan pasukan Sri Pahang FC berjaya mengekalkan kemenangan kedua bertemu skuad Harimau Kumbang. -K! ONLINE


Selangor FC sah slot suku akhir
Oleh MOHAMAD FAIZAL HASHIM

3 November 2021, 11:45 pm
JOHOR BAHRU – Pasukan Selangor FC mengesahkan slot ke pusingan suku akhir Piala Malaysia setelah mencatatkan menang tipis 2-1 ke atas Kuching City pada aksi Kumpulan B di Stadium Tan Sri Hassan Yunos Larkin, malam tadi.
Nik Sharif Haseefy Mohd. Lazim muncul Wira pasukan apabila jaringan minit akhirnya menghadiahkan kemenangan buat Red Giant pada minit akhir permainan.
Tindakan ketua jurulatih, Karsten Neitzel yang merehatkan beberapa pemain utama menyaksikan Red Giants terpaksa berhempas pulas sebelum meraih tiga mata berharga ke atas pasukan tuan rumah.
Bermain di stadium tanpa kehadiran penyokong, juara 33 kali itu terlebih dahulu membuka jaringan pada minit ke-18 hasil jaringan Danial Asri menerusi tandukan menewaskan penjaga gol, Wan Muhammad Azraie Wan Teh.
Gerakan yang dihasilkan menerusi serangan di sayap kiri menyaksikan Alexander Ameyaw mudah melepasi kawalan pertahanan sebelum membuat hantaran lambung yang mudah disempurnakan Danial.
Pada minit ke-25, Kuching City dinafikan peluang penalti setelah Michael Ijezie dilihat dijatuhkan dalam kotak penalti setelah terdapat sentuhan Sharul Nazeem Zulpakar.

Danial hampir menambah jaringan pada minit ke-27 namun percubaannya yang menewaskan penjaga gawang berjaya diselamatkan pemain pertahanan bagi mengelak gol dibolosi.
Peluang gol pasukan bimbingan Irfan Bakti Abu Salim hadir menerusi percubaan Joseph Kalang Tie namun rembatannya tepat ke dakapan penjaga gol.
Kuching City mendatangkan resah buat juara musim 2015 itu apabila Ijezie menyamakan kedudukan pada minit ke-67 ketika pasukan pelawat membuat pertukaran pemain.
Tersentak dengan jaringan itu, Neitzel membawa masuk pemain utama di bangku simpanan untuk mencari peluang untuk memburu gol kemenangan namun The Cats bertahan dengan baik bagi mempertahankan kedudukan.
Pada akhir permainan, gawang Kuching City akhirnya bolos selepas rembatan Nik Sharif Haseefy Mohd. Lazim terbias pemain pertahanan Rames Lau Ban Huat. -K! ONLINE


Tular lelaki kongsi hobi jijik rakam tubuh wanita
Oleh KOSMO!

3 November 2021, 10:29 pm
PETALING JAYA – Kecoh di media sosial apabila terdapat pengguna di platform Tumblr berkongsi mengenai kamera kecil yang boleh dibeli khusus untuk merakam tubuh badan wanita.
Melalui tangkap layar hantaran yang dikongsi pengguna laman Twitter itu, individu terbabit berkongsi pengalamannya menggunakan kamera tersebut yang diletakkan pada beg pinggang bagi tujuan merakam punggung wanita.
Lebih memeranjatkan, individu itu mendedahkan sanggup berhabis ribuan ringgit untuk membeli kamera tersebut bagi tujuan tidak senonoh itu.
“Kali ini abang terpanggil untuk kongsi kamera ini dengan korang. Memang clear (jelas) kamera ini, boleh lekat pada magnet, nak pegang pun boleh tapi abang selalu lekat dekat pouch bag terutama ketika di kawasan yang ada CCTV (televisyen litar tertutup).
Tangkap layar perkongsian individu terbabit.
“Abang pun baru-baru ini nyaris ‘kantoi’. Kamera ini mahal sikit dalam RM1,000 lebih. Yang ratus-ratus pun ada je jual online,” katanya.
Hantaran yang kini tular di media sosial itu mendapat kecaman orang ramai yang rata-ratanya jijik dengan perbuatan terkutuk lelaki tersebut.

“Kamera 360 darjah ini selalunya orang beli untuk bawa ‘ride’. Tapi, dia boleh beli untuk rakam badan perempuan. Sangat jijik,” kata Ryan.
“Bila perempuan bising, susah nak rasa selamat bila berada di luar, ramai lelaki tak percaya. Lelaki miang macam ini, dia tak kisah seksi ke tidak janji perempuan. Kalau dah macam ini, masih nak salahkan perempuan ke?,” soal Mas.
“Bayangkan berhabis RM1,000 lebih untuk buat perkara terkutuk. Sedangkan duit itu boleh dibelanjakan untuk tujuan yang lebih baik,” kata Norfhi. – K! ONLINE


TFC belasah Perak 4-0
Oleh TENGKU DANISH BAHRI TENGKU YUSOFF

3 November 2021, 11:36 pm
KUALA NERUS – Terengganu FC (TFC) mengesahkan kemaraan ke suku akhir selepas membelasah Perak 4-0 dalam aksi Kumpulan B Piala Malaysia di Stadium Sultan Mizan Zainal Abidin di sini sebentar tadi.
Kemenangan keempat berturut-turut itu menepati sasaran TFC selaku pasukan pilihan manakala Perak yang juga juara edisi 2018 terpaksa mengucapkan selamat tinggal lebih awal.
Beraksi di depan 4,200 penyokong setia, TFC mendahului pada minit ke-13 hasil jaringan berkelas dunia Makan Konate yang melakukan rembatan jarak jauh menewaskan penjaga gol Perak, Hafizul Hakim Khairul Nizam Jothy.
Pintu gol dikawal bekas penjaga gol kebangsaan itu bolos buat kali kedua selepas penyerang TFC, David Da Silva menyambar hantaran Faisal Abdul Halim pada minit ke-20.
Kedudukan berubah lagi pada minit ke-26 menerusi rembatan deras pemain tengah, Dechi Marcel, juga dari luar kotak penalti untuk menjadikan kedudukan 3-0 buat Sang Penyu.
Perak cuba kembali dalam permainan namun percubaan menarik Royizzat Daud ditepis penjaga gol tuan rumah, Mohd. Sharmiza Yusoff pada minit ke-29.

Bersambung babak kedua skuad The Bos Gaurus semakin hampa setelah sepakan leret pemain gantian, Muhamad Syahir Bashah (m-51) sedikit tersasar ke sebelah tepi pintu gol.
Sebaliknya TFC terus selesa melebarkan jaringan 4-0 hasil sepakan penalti Faisal pada minit ke-63 selepas Da Silva dijatuhkan dan kedudukan kekal sehingga wisel penamat. – K! ONLINE


Mayat nelayan hilang ditemui terdampar di pantai
Oleh KHAIRULMIZAN YAHYA

3 November 2021, 10:00 pm
PEKAN – Pencarian seorang nelayan yang dilaporkan hilang dipercayai terjatuh dari botnya di muara sungai Kuala Pahang di sini berakhir apabila mayat mangsa ditemui terdampar di Pantai Tanjung Agas, di sini hari ini.
Mayat mangsa, Mohd. Rashid Nawang, 42, dijumpai pasukan mencari dan menyelamat (SAR) dan penduduk kampung kira-kira tiga kilometer dari lokasi kejadian pada pukul 5.50 petang tadi.
Ketua Balai Bomba dan Penyelamat Peramu, Wan Samsul Effendi Wan Mahmud berkata, operasi SAR dimulakan kira-kira pukul 7 pagi tadi membabitkan pasukan bomba, polis dan agensi lain serta turut dibantu penduduk kampung.
“Seramai 20 anggota termasuk pegawai dari Balai Bomba Peramu dah Pekan dikerahkan dalam operasi SAR manakala operasi pencarian dibuat di atas permukaan menggunakan empat bot penyelamat Jabatan Bomba dan Penyelamat Malaysia (JBPM).
“Pencarian meliputi sepanjang persisiran pantai dari muka Kuala Pahang ke arah Tanjung Selangor dan muka Kuala Tanjung Selangor menghala ke Sungai Miang dengan radius sejauh tiga kilometer.
“Ketika operasi pihak bomba mengalami sedikit kesukaran berikutan cuaca buruk dan terdapat gelombang besar serta angin kencang,” katanya di sini, hari ini.

Menurutnya, mayat mangsa kemudiannya dihantar ke Hospital Pekan untuk tindakan lanjut sebelum dituntut waris.
Terdahulu, kehilangan mangsa disedari nelayan lain yang menemui bot mangsa di muara sungai Kuala Pahang berdekatan rumah api dan benteng pemecah ombak kira-kira 500 meter dari jeti Lembaga Kemajuan Ikan Malaysia (LKIM). -K! ONLINE


Gempa bumi sederhana di Laut Maluku
Oleh NUR HUDA MUSA

3 November 2021, 10:54 pm
PETALING JAYA – Gempa bumi sederhana berukuran 5.4 skala richer berlaku di selatan Laut Maluku pada pukul 10.11 malam tadi.
Jabatan Meteorologi Malaysia (MetMalaysia) dalam satu kenyataan berkata, pusat gempa bumi tersebut terletak 0.4 darjah Selatan dan 124.1 darjah Timur dengan kedalaman 10 kilometer (km).
“Kejadian berlaku di 150 km Tenggara dari Gorontalo, Indonesia.
“Bagaimanapun, tiada ancaman tsunami kepada Malaysia berikutan kejadian bencana alam itu,” katanya di sini hari ini. – K! ONLINE


PM harap Deepavali menyemarakkan lagi perpaduan
Oleh NUR HUDA MUSA

3 November 2021, 10:05 pm
PETALING JAYA – Perdana Menteri, Datuk Seri Ismail Sabri Yaakob mengucapkan selamat menyambut hari Deepavali kepada seluruh rakyat negara ini yang beragama hindu.
Beliau dalam satu hantaran di laman Facebooknya berkata, perayaan Deepavali pada tahun ini diharapkan dapat menyemarakkan lagi semangat perpaduan di bumi tercinta ini.
“Selamat Menyambut Deepavali kepada Keluarga Malaysia yang beragama Hindu. Semoga perayaan ini menyemarakkan lagi semangat perpaduan di bumi tercinta ini.
“Sambutlah perayaan dengan penuh kebahagiaan dalam penerapan norma baharu.
“Ukirkan senyuman yang lebar dalam pesta cahaya dengan penerapan jalinan kasih sayang sesama kita, sebagai ahli keluarga Malaysia yang dicintai dan disayangi di negara ini,” katanya di sini hari ini.
Rakyat beragama hindu di negara ini akan menyambut perayaan itu esok. – K! ONLINE


Ambulans bawa pesakit terlibat kemalangan
Oleh OTHMAN YAHAYA

3 November 2021, 11:56 pm
SUNGAI PETANI – Sebuah ambulans yang membawa seorang pesakit terlibat dalam kemalangan dengan kenderaan pacuan empat roda di Kilometer (km) 63 Jalan Alor Setar-Butterworth, di sini sebentar tadi.
Dalam kejadian kira-kira pukul 7.10 malam itu, pesakit berusia 62 tahun serta pembantu perubatan dan pemandu ambulans tidak mengalami kecederaan.
Pemandu kereta pacuan empat roda jenis Mazda BT50 yang merupakan seorang wanita berusia 43 tahun dan penumpangnya seorang lelaki berumur 42 tahun juga tidak cedera.
Ketua Polis Daerah Kuala Muda, Asisten Komisioner Adzli Abu Shah berkata, kejadian itu berlaku ketika ambulans dalam perjalanan dari Tikam Batu menuju ke Hospital Sultan Abdul Halim (HSAH).
“Ambulans itu dalam perjalanan membawa seorang pesakit ke HSAH yang mengalami sakit dada dan sesak nafas,” katanya di sini hari ini.
Jelasnya, kemalangan dipercayai berlaku apabila kenderaan pacuan empat roda tersebut tiba-tiba datang dari arah hadapan ambulans yang ketika itu sedang bergerak semasa lampu isyarat berwarna hijau.

“Pemandu ambulans tidak sempat mengelak kerana jarak terlalu hampir lalu berlaku pelanggaran dengan kenderaan berkenaan,” ujarnya.
Menurutnya, pemandu ambulans, pembantu perubatan dan pesakit tidak mengalami sebarang kecederaan sebelum mereka dibawa ke HSAH menggunakan ambulans lain. – K! ONLINE


KL City, Sarawak United sama handal
Oleh MUHAMAD ARDIE PUTRA SUHAIMI

3 November 2021, 11:40 pm
SHAH ALAM – Pasukan Kuala Lumpur City (KL City) mempamerkan semangat juang tinggi apabila bangkit untuk mengikat Sarawak United dengan keputusan 2-2 pada aksi Kumpulan A di Stadium UiTM sebentar tadi.
Pada perlawanan tersebut, skuad Kenyalang Emas tidak mempunyai masalah untuk mendahului saingan menerusi sepakan jarak jauh yang dilakukan oleh penyerang import, Uche Agba pada minit ke-22.
Tersentak dengan jaringan tersebut, pasukan pelawat memperkemaskan jentera serangan berjaya menjaringkan gol penyamaan hasil tandukan Romel Morales pda minit ke-36.
Namun, kegembiraan skuad Warga Kota kendalian Bojan Hodak tidak bertahan lama selepas Agba bijak menyudahkan hantaran Sandro da Silva untuk meletakkan pasukan Sarawak United kembali mendahului berselang empat minit kemudian.
Bersambung pada babak kedua, kedua-dua pasukan saling berbalas serangan dalam usaha menambah jaringan tetapi setiap percubaan gagal menembusi gawang jaring.
Bagaimanapun, tuah lebih memihak kepada KL City apabila Morales sekali lagi menunjukkan ketajaman di hadapan gawang gol dengan jaringan kedua peribadi hasil tandukan pada minit ke-74.

Keputusan seri 2-2 kekal sehingga tamat perlawanan dengan kedua-dua pasukan terpaksa berkongsi satu mata.
KL City masih kekal menerajui carta Kumpulan A dengan lapan mata manakala Sarawak United di kedudukan kedua dengan tujuh mata selepas mengharungi empat perlawanan. – K! ONLINE


‘Cuba telefon Nynaa tapi masuk mel suara’
Oleh MOHD. HAIKAL ISA

3 November 2021, 10:37 pm
PETALING JAYA – “Saya berjaya bercakap dengan si bapa, dia sudi untuk berjumpa tapi bila dan di mana tak tahu lagi.”
Demikian kata suami kepada pelakon Nynaa Harizal, Mohamed Fahmi Mohamed Ilyas, 29, berhubung dakwaan ugutan jenayah senjata api yang menurutnya, dilakukan bapa mertuanya di sebuah set penggambaran drama sebelum ‘melarikan’ isterinya, baru-baru ini.
Kata Mohamed Fahmi, dia tidak pasti di mana keberadaan isterinya namun mengesyaki Nynaa kini berada di kediaman keluarga mertuanya di Johor selepas ‘dilarikan’ tanpa kebenarannya beberapa hari lalu.
“Saya syak Nynaa berada di Johor. Keadaan semasa saya boleh cuba telefon Nynaa tapi panggilan akan pergi ke voicemail (mel suara).
“WhatsApp pun ‘single tick’. Jadi, saya tak tahu. Si bapa cakap, anak dia dan dia tahu macam mana nak jaga (anaknya). Saya tak rasa si bapa akan sakiti anaknya tapi sama ada dia (Nynaa) tertekan, cukup makan, sedang nangis, saya tak tahu.
Dedah Mohamed Fahmi, kali terakhir dia berhubung dengan bapa mertuanya adalah pada pagi hari ini namun enggan memperincikan lebih lanjut sama ada benar punca bapa mertuanya bertindak melarikan isterinya disebabkan status kewangan dirinya yang dikatakan kurang kukuh.

“Dari segi aspek kewangan, memang ada isu sejak permulaan perkahwinan. Saya baru berusia 29 tahun, mereka tak boleh harapkan saya ada segala kemewahan.
“Tapi saya taknak perincikan tentang hal itu (status kewangan). Macam tak elok kalau cakap,” katanya kepada media dalam satu sidang akhbar virtual petang tadi.
Tambahnya, apa pun terjadi, dia berharap masalah yang tercetus antara kedua-dua pihak dapat diselesaikan secara bersemuka dan jika boleh tidak mahu terus melibatkan pihak polis.
“Untuk selesaikan hal ini, apa sekalipun, kita kena berjumpa dan berbincang sebab takkan nak buat laporan polis sana sini. Takkan selamanya begitu.
“Laporan polis dibuat saya kerana si bapa telah melarikan isteri saya tanpa pengetahuan diri saya sebagai suami.
“Dia buat begitu dengan mengugut pengawal peribadi saya menggunakan senjata api. Saya guna perkataan ‘penculikan’ dalam laporan polis sebab saya tiada sebarang informasi apa yang berlaku ketika itu,” katanya.
Terdahulu difahamkan, bapa kepada Nynaa yang merupakan seorang pesara tentera tidak merestui perkahwinan mereka disebabkan faktor kewangan.
Lebih parah, pada malam 1 November lalu, Mejar (B) Harizal Hashim telah ‘menculik’ anaknya ketika dia berada di set penggambaran satu drama di Shah Alam, Selangor.
Menurut Mohamed Fahmi yang merupakan seorang usahawan, Harizal mengacukan sepucuk pistol ke arah perut pengawal peribadi Nynaa sambil memberi amaran akan melepaskan tembakan jika dia dihalang mengambil anaknya.
Perbuatan tersebut adalah salah dari segi undang-undang dan boleh disiasat bawah Seksyen 506 Kanun Keseksaan kerana ugutan jenayah dan Seksyen 8 Akta Senjata Api.
Semasa kejadian, turut bersama si bapa datang ke set penggambaran ialah ibu mertua dan seorang iparnya.
Ibu mertuanya masuk ke set penggambaran lalu menarik masuk ke kereta sebelum membawanya pergi.
Justeru, Mohamed Fahmi telah membuat laporan polis di Ibu Pejabat Polis Daerah Shah Alam semalam berhubung kejadian terbabit dan meminta pihak polis menyelamatkan isterinya yang dakwanya, dilarikan secara paksa.
Fahmi dan Nynaa atau nama sebenarnya,  Nurul Hanynaa Harizal mendirikan rumah tangga pada 28 Ogos lalu – K! ONLINE


Nerosha mahu banggakan Malaysia di Kejohanan Boling Dunia
Oleh MUHAMMAD ZUHAILY BADLISHAH

3 November 2021, 8:00 pm
KUALA LUMPUR – Pemain boling negara, Nerosha Keligit meluahkan keyakinan untuk membanggakan nama Malaysia pada Kejohanan Dunia di Dubai, Emiriyah Arab Bersatu (UAE) bermula esok hingga 16 November ini.
Nerosha, 25, antara tujuh nama terpilih menggalas cabaran skuad wanita negara diketuai Siti Safiyah Amirah Abdul Rahman, Natasha Roslan, Nur Syazwani Sahar, Gillian Lim, Nora Lyana Nastasia Norkamal dan Faten Najihah Ahmad Faik.
“Ini adalah penghargaan daripada barisan kejurulatihan dan pengurusan persatuan kerana memilih saya dalam pasukan untuk Kejohanan Dunia.
“Saya berusaha keras untuk kembali mendapatkan rentak terbaik dan sekarang saya sudah cergas sepenuhnya. Saya yakin boleh memberikan persembahan terbaik dan bersaing sengit pada kejohanan ini.
“Walaupun cuma dua bulan sahaja persiapan tetapi kami harap dapat membawa pulang pingat dan membanggakan Malaysia,” kata Nerosha yang berasal dari Sarawak.
Sebagai rekod, kali terakhir skuad wanita negara meraih emas Kejohanan Dunia adalah pada edisi 2017 di Las Vegas, Amerika Syarikat.

Kejayaan itu hadir menerusi gandingan pemain-pemain berpengalaman seperti Shalin Zulkifli, Syaidatul Afifah Badrul Hamidi, Sin Li Jane, Siti Safiyah dan Natasha.
Selain itu, Kesatuan Tenpin Boling Malaysia (MTBC) turut menghantar skuad lelaki yang diwakili Muhammad Rafiq Ismail, Tun Ameerul Luqman Al-Hakim, Timmy Tan, Ahmad Muaz Mohd Fishol, Syafiq Ridhwan Abdul Malik, Muhammad Hafiz Zainuddin, Muhammad Syazirol Shamsuddin dan Nevern Nataneel Marcellinus. – K! ONLINE


Dua maut kemalangan empat buah kenderaan
Oleh ABDUL RASHID ABDUL RAHMAN

3 November 2021, 9:47 pm
PEKAN – Gara-gara sebuah pacuan empat roda yang dipercayai terbabas ke laluan bertentangan menyebabkan dua individu maut dalam kejadian kemalangan melibatkan empat buah kenderaan di Kilometer (km) 59 Jalan Kuantan-Segamat, di sini hari ini.
Mangsa yang maut dalam kemalangan melibatkan sebuah pacuan empat roda, sebuah kenderaan pelbagai guna (MPV) dan dua buah kereta itu ialah penumpang kenderaan jenis Perodua Aruz, Nur Alya Fakhira Ariffen,18, dan pemandu kereta jenis Honda City, Mohd. Said Husen,67.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 2.10 petang itu dipercayai berlaku selepas sebuah pacuan empat roda yang dalam perjalanan dari arah Kuantan ke Segamat terbabas dan masuk ke laluan bertentangan.
“Kenderaan jenis Toyota Hilux berkenaan kemudiannya bergesel dengan sebuah MPV jenis Perodua Aruz yang datang dari arah hadapan menyebabkan MPV berkenaan terbabas ke laluan bertentangan dan bertembung dengan kereta jenis Honda City dan Nissan Almeera yang datang dari arah Kuantan menghala ke Segamat.
Mangsa yang tersepit dalam kemalangan melibatkan empat buah kenderaan.

“Akibat kejadian penumpang kenderaan jenis Perodua Aruz dan pemandu kereta jenis Honda City meninggal dunia di tempat kejadian manakala pemandu dan penumpang Perodua Aruz serta Nissan Almeera cedera ringan,” katanya di sini hari ini.
Tambahnya pemandu dan penumpang kenderaan pacuan empat roda jenis Toyota Hilux berkenaan tidak mengalami kecederaan.

Menurut beliau, mayat mangsa dibawa ke Hospital Pekan untuk bedah siasat dan kes disiasat mengikut Seksyen 41 (1) Akta Pengangkutan Jalan (APJ) 1987. -K! ONLINE


736 mangsa banjir di Kedah ditempatkan di PPS
Oleh NUR ANATI JUHARI

3 November 2021, 7:53 pm
ALOR SETAR – Jumlah mangsa banjir di negeri ini berkurangan kepada 736 mangsa daripada 200 keluarga yang ditempatkan di 10 pusat pemindahan sementara (PPS) sehingga pukul 4 petang tadi.
Seramai 754 mangsa daripada 205 keluarga dipindahkan pada pagi tadi di 13 PPS di daerah Baling, Kota Setar, Pendang dan Kubang Pasu.
Ketua Bahagian Sekretariat Bahagian Pengurusan Bencana Angkatan Pertahanan Awam (APM) Kedah, Mejar (PA) Mohd. Muaz Mohd. Yusof berkata, dua PPS di Baling iaitu PPS Sekolah Kebangsaan (SK) Siong dan PPS Tunku Putera ditutup pukul 4 petang tadi.
Jelasnya, di daerah Pendang, jumlah mangsa kekal 224 orang daripada 53 keluarga di PPS Dewan Rakan Sukan, Tanah Merah dan 68 mangsa daripada 22 keluarga di PPS Dewan Cenderawasih.
“Di daerah Kota Setar terdapat peningkatan mangsa iaitu 26 mangsa daripada lapan keluarga di PPS Surau Kampung Permatang Limau dan 23 mangsa daripada tujuh keluarga di PPS SK Tualang, Pokok Sena,” katanya dalam satu kenyataan di sini hari ini.
Beliau berkata, jumlah mangsa di tiga PPS di Kota Setar pula terdiri daripada 80 orang daripada 23 keluarga di PPS SK Langgar.

“Seramai 62 mangsa daripada 23 keluarga di PPS SK Suka Menanti dan 108 mangsa daripada 29 keluarga di PPS SK Haji Wahab,” ujarnya. – K! ONLINE


Amaran ribut petir di 9 buah negeri malam ini
Oleh NUR HUDA MUSA

3 November 2021, 8:38 pm
PETALING JAYA – Orang ramai dinasihatkan untuk terus berwaspada susulan amaran ribut petir yang dikeluarkan oleh Jabatan Meteorologi Malaysia (MetMalaysia) di sembilan buah negeri malam ini.
MetMalaysia dalam satu kenyataan berkata, hujan lebat berserta ribut petir dijangka akan berlaku di seluruh negeri Perlis dan Wilayah persekutuan Labuan serta beberapa daerah di Kedah, Pulau Pinang, Perak, Selangor, Johor, Sarawak dan Sabah sehingga pukul 10 malam ini.
“Di Kedah, cuaca buruk dijangka berlaku di daerah seperti Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Kulim. Manakala di Pulau Pinang pula kawasan yang terlibat ialah di Barat Daya, Timur Laut, Seberang Perai Utara dan Seberang Perai Tengah.
“Selain itu di Perak, keadaan sama dijangka berlaku di Kuala Kangsar, Kinta dan Muallim. Manakala di Selangor, hujan lebat berserta ribut petir diramal melanda Hulu Selangor,” katanya di sini hari ini.
MetMalaysia berkata, amaran ribut petir itu juga dikeluarkan di negeri Johor melibatkan daerah Kota Tinggi.
“Cuaca sama juga diramal berlaku di Sarawak melibatkan kawasan di Sarikei (Meradong), Sibu, Mukah, Kapit, Bintulu, Miri (Subis, Miri dan Marudi) dan Limbang.

“Manakala di Sabah, hujan lebat berserta ribut petir turut berlaku di Pedalaman (Sipitang, Tenom, Kuala Penyu, Beaufort dan Keningau),” ujarnya.
Baru-baru ini Kosmo! melaporkan seramai 18 guru dan 14 murid terperangkap di Sekolah Kebangsaan (SK) Sri Serdang akibat banjir kilat melanda sekolah berkenaan pada petang Isnin.
Kesemua mereka dikatakan terperangkap di sekolah berkenaan selepas banjir kilat berlaku ekoran hujan lebat berterusan selama dua jam. – K! ONLINE


Pengantin perempuan gugup tersalah minta restu kahwini bapa mentua
Oleh KOSMO!

3 November 2021, 8:00 pm
JAKARTA – Gara-gara gugup, seorang pengantin perempuan tersalah menyebut nama bakal bapa mentua ketika meminta kebenaran daripada walinya untuk dinikahkan, lapor laman berita Suara.com semalam.
Video tular berdurasi 45 saat di aplikasi TikTok dengan 3.5 juta tontonan itu dikongsikan seorang pengguna pada akaun bernama @tsr616.
Situasi majlis akad nikah berlangsung dengan penuh emosi pada awalnya di saat giliran pengantin perempuan meminta kebenaran wali untuk dinikahkan.
Namun, keadaan itu bertukar menjadi kelakar disebabkan pengantin berkenaan tersalah menyebut nama bakal bapa mentua dan bukannya bakal suaminya.
 “Assalamualaikum ayah dan ibu, pada saat ini saya memohon izin mohon restu, mohon dinikahkan, diwalikan dengan kekasih saya yang bernama Selamet Wiyono,’’ ujar pengantin perempuan.
Dia kemudiannya menyedari kesilapan tersebut dan membetulkan kenyataannya.

“Eh, maaf Fery Yuwono bin Selamet Wiyono dengan mas kahwin yang berupa perhiasan emas 20 gram dibayar tunai,” ujarnya sambil menahan ketawa.
Netizen yang menonton video tersebut meninggalkan pelbagai pendapat di ruangan komen.
“Suaminya: Aduh, kenapa ayah saya,” komen seorang netizen.
“Gementar calon ibu mentua,” kata netizen lain. – AGENSI


Nana Mahazan hadiahkan Proton X70 untuk ibu bapa
Oleh KOSMO!

3 November 2021, 8:40 pm
PETALING JAYA – Penyanyi dan juga pengacara Nana Mahazan berkongsi rasa gembira apabila dikurniakan rezeki menghadiahkan ibu dan bapanya sebuah kereta Proton X70 yang telah menjadi idaman mereka sejak sekian lama.
Menerusi satu hantaran yang dimuat naik dalam Instagram, Nana turut berkongsi ‘misi’ memberikan kejutan buat kedua-dua orang tuanya itu.
Ujar Nana atau nama lengkapnya Nurul Hana Che Mahazan, 38, tujuan dia berkongsi kejutan memberikan hadiah kereta kepada ibu bapanya itu bukanlah atas niat untuk menunjuk-nunjuk atau riak, sebaliknya sekadar ingin menjadi pemangkin untuk orang lain berusaha menggembirakan hati orang tua mereka.
“Misi memberikan kejutan kepada mak dan abah semalam. Mak telah bercakap tentang kereta ini (Proton X70) sejak sekian lama lagi. Terima kasih bantu dapatkan kereta ini walaupun lima bulan juga menunggu sebab Perintah Kawalan Pergerakan (PKP). Syukur alhamdulillah.
“Niat berkongsi dengan semua bukan untuk menunjuk, jauh sekali riak. Moga kita sama-sama dapat teruskan usaha untuk menggembirakan ibu bapa kita. Jangan pernah mengalah, jangan pernah penat,” jelasnya.
Dalam pada itu, bekas bintang program Akademi Fantasia musim pertama (AF1) itu turut berdoa supaya pengikutnya  yang menonton video tersebut dilimpahi rezeki dan diberikan kemampuan untuk menggembirakan hati ibu dan bapa masing-masing.

Menerusi video yang dikongsikan, Nana dilihat telah memandu sendiri kereta Proton X70 berwarna putih dari Kuala Lumpur sebagai kejutan kepada ibu bapanya yang tinggal di Muar, Johor.
“Saya langsung tidak menjangkakan hadiah ini,” kata bapanya meluahkan rasa terharu dengan pemberian hadiah istimewa itu. – K! ONLINE


Zii Jia sedang hadapi detik sukar
Oleh MUHAMMAD HELMEE RAMLI

3 November 2021, 9:00 pm
PENGARAH Kejurulatihan Persatuan Badminton Malaysia (BAM), Wong Choong Hann mengakui perseorangan lelaki No.1 negara, Lee Zii Jia sedang menyesuaikan diri dengan situasi baharu sebagai pemain dalam kelompok 10 terbaik dunia.
Jadual padat yang diharungi pemain No.8 dunia itu sejak saingan Piala Sudirman September lalu mula memberi kesan kepada dia apabila menunjukkan kemerosotan prestasi dalam dua kejohanan terdahulu.
Bagaimanapun, Choong Hann tampil mempertahankan anak buahnya itu apabila menyifatkan Zii Jia bukan sahaja berdepan kekangan dari segi fizikal, malah dari segi mental apabila beraksi dalam beberapa kejohanan berturut-turut.
Justeru, beliau berharap pemain berusia 23 tahun itu mencari jalan terbaik untuk mengatasi masalah tersebut sekiranya mahu tampil memberikan cabaran lebih baik pada masa hadapan.
“Pada ketika ini, Zii Jia sedang alami satu pengalaman baharu di mana dia perlu beraksi dalam beberapa kejohanan berturut-turut. Dia perlu belajar untuk tangani kekuatan kental kerana fizikalnya masih dalam keadaan baik.
“Dia sedang melalui fasa penting untuk dia dapatkan pengalaman bagi menaikkan sasaran terhadap diri sendiri. Hal ini perlu bagi memastikan dia bersedia untuk cabaran lebih hebat dalam kejohanan akan datang,” kata Choong Hann.

Pada masa sama, bekas pemain No.1 dunia itu juga sudah merangka satu modul bagi memastikan kecergasan Zii Jia berada pada tahap terbaik untuk bersaing dalam kejohanan-kejohanan akan datang.
Zii Jia akan beraksi dalam kejohanan kelima berturut-turut pada kejohanan Terbuka Hylo di Saarbrucken, Jerman dan dia dijadualkan menentang pemain Sepanyol, Pablo Abian di pusingan pertama hari ini. – K! ONLINE


Ivermectin tidak berupaya cegah Covid-19 menjadi lebih teruk
Oleh KOSMO!

3 November 2021, 9:09 pm
PUTRAJAYA – Kajian yang dijalankan Institut Penyelidikan Klinikal (ICR), Institut Kesihatan Negara (NIH) berkenaan penggunaan Ivermectin (I-TECH) ke atas 500 pesakit Covid-19 mendapati ivermectin tidak mampu mencegah Covid-19 daripada menjadi serius.
Ketua Pengarah Kesihatan, Tan Sri Dr. Noor Hisham Abdullah berkata, ekoran dapatan daripada kajian itu, Kementerian Kesihatan Malaysia (KKM) tidak akan menyarankan penggunaan Ivermectin dimasukkan ke dalam garis panduan rawatan Covid-19 yang sedia ada di negara ini.
“Kajian I-TECH ke atas 500 pesakit Covid-19 yang dimasukkan ke hospital dengan kategori 2 atau 3 telah menilai keberkesanan rawatan lima hari ivermectin (0.4mg/kg/hari).
“Berdasarkan data yang dijalankan kumpulan invermectin (IVM) dan kumpulan penjagaan standard (SOC) mengikut garis panduan KKM terhadap pesakit di 20 hospital kerajaan dan Pusat Kuarantin dan Rawatan COVID-19 MAEPS 2.0 mendapati pemulihan gejala pada hari ke-5 penyertaan adalah serupa untuk kedua-dua kumpulan,” ujarnya hari ini.
Justeru itu, tegasnya, invermectin tidak mencegah penyakit Covid-19 daripada menjadi lebih serius. – K! ONLINE


MOM cadang senaraikan sukan mempertahankan diri di MSSM
Oleh MUHAMMAD RIDUAN MOHD HANAFIAH

3 November 2021, 8:30 pm
MAJLIS Olimpik Malaysia (MOM) akan melakukan perbincangan dengan Kementerian Pendidikan Malaysia (KPM) untuk menyenaraikan sukan mempertahankan diri untuk dipertandingkan di peringkat Majlis Sukan Sekolah-Sekolah Malaysia (MSSM).
Presiden MOM, Tan Sri Mohamad Norza Zakaria, berkata pihaknya akan menubuhkan sebuah jawatankuasa bagi berbincang berkenaan perkara itu untuk menambah senarai 24 jenis sukan yang dipertandingkan dalam MSSM.
Tegas Norza, cadangan itu diusulkan selepas melihat sukan mempertahankan diri seperti wushu, karate mahupun sukan silat telah banyak menyumbangkan pingat di temasya-temasya sukan.
“Sukan mempertahankan diri ini sudah banyak memberi sumbangan pingat dalam temasya sukan. Sehubungan itu, mesyuarat berpendapat pembangunan sukan seperti karate, silat dan wushu perlu dipertimbangkan.
“Setiap kali mereka pergi ke KPM, KPM memaklumkan akta perlu diubah bagi memasukkan sukan seni mempertahankan diri. Oleh yang demikian, MOM telah menubuhkan satu jawatankuasa untuk berbincang lebih lanjut dengan KPM,” katanya ketika ditemui di Wisma OCM semalam.
Dalam pada itu, Norza mengakui pihaknya masih menanti tarikh sebenar penganjuran Sukan SEA ke-31 yang sebelum ini diumumkan akan diadakan pada pertengahan Mei 2021 nanti.

“Persekutuan Sukan SEA (SEAGF) dan Jawatankuasa Penganjur telah mencadangkan Sukan SEA ke-31 diadakan pada pertengahan Mei 2021. Ia adalah lanjutan daripada penganjuran temasya Sukan SEA ke-32 di Kemboja iaitu pada 5 hingga 15 Mei 2023.
“Justeru, MOM masih menanti jawapan daripada pihak penganjur tarikh sebenar penganjuran Sukan SEA kali ke-31 nanti,” tambahnya. -K! ONLINE


[VIDEO] Nyaris digilis angkara kanvas lori ‘terbang’
Oleh NUR HUDA MUSA

3 November 2021, 9:51 pm
PETALING JAYA – Sebuah video memaparkan kanvas diletakkan pada sebuah lori tertanggal dan terkena kepada penunggang motosikal yang kebetulan ada di belakang lori tersebut tular di media sosial hari ini.
Menerusi rakaman kamera papan pemuka yang dikongsi di Facebook Sukan Star TV itu dapat dilihat, motosikal yang dinaiki dua orang individu itu juga terlanggar bahagian tayar sebuah treler sebelum kedua-dua mereka terjatuh.
Bagaimanapun, kedua-dua mangsa dilihat masih mampu berdiri sebaik sahaja terjatuh daripada motosikal dinaiki mereka.
Dipercayai kejadian itu berlaku di laluan menghala ke Putrajaya dari arah Puchong.
Video berkenaan mendapat perhatian orang ramai yang mengecam tindakan pemandu lori tersebut kerana tidak mengikat kanvas dengan betul.
Bukan itu sahaja, lori itu juga dilihat hanya meneruskan perjalanan dan tidak berhenti sebaik sahaja kanvas itu tertanggal.

“kalu kena kat aku, aku saman terus.. Dari company (syarikat) sampai ke driver (pemandu).. Banyak pampasan boleh dapat ni. Nyaris mati bawah lori. Harap mangsa dipermudahkan urusan dan cepat sembuh,” kata Alexander.
“Pemandu lori cuai, patut kenderaan lain bagi isyarat pada lori tu supaya berhenti untuk baiki benda tu. Nasib baik tak cedera parah atau meninggal,” kata Razaly.
“Pernah kena kejadian seperti ini tapi saya hon banyak kali lori tu. Mula-mula dia ingat kita nak gaduh, dia buat muka je. Kemudian baru dia perasan, dia berhenti tepi ikat balik bagu kemas. Kalau tak tegur mungkin jadi sebegini. Tolong alert sebab akan melibatkan nyawa orang lain,” kata Shafiq.
Setakat ini, video tersebut telah ditonton lebih 2,000 kali. – K! ONLINE


Pelajar lembam lemas di Sungai Chukai
Oleh NIK NUR IZZATUL HAZWANI NIK ADNAN

3 November 2021, 7:31 pm
KEMAMAN – Keriangan seorang remaja orang kelainan upaya (OKU) mandi sungai bersama empat individu termasuk seorang adiknya berakhir dengan tragedi apabila dia lemas di Sungai Chukai, Kampung Pengkalan Cicar, di sini hari ini.
Mayat Muhammad Ariff Danial Anuar, 13, pelajar kelas pendidikan khas Sekolah Menengah Kebangsaan Bukit Kuang ditemui pasukan penyelamat pada pukul 5.28 petang.
Ketua Polis Daerah Kemaman Superintendan Hanyan Ramlan berkata, sebelum kejadian, mangsa yang merupakan kategori lembam bersama tiga rakan dan seorang adiknya telah pergi ke Sungai Chukai yang terletak kira-kira 600 meter dari rumah mereka di Rumah Murah 2, Bukit Kuang di sini untuk beriadah.
“Dia dikatakan telah lemas ketika sedang mandi di sungai itu pada pukul 1.30 tengah hari.
Muhammad Ariff Danial.
“Kejadian itu telah dimaklumkan ahli keluarganya kepada pihak berkuasa pada pukul 3.20 petang sebelum operasi mencari dan menyelamat dilancarkan,” katanya ketika ditemui di lokasi kejadian, di sini hari ini.
Jelas beliau, operasi mencari dan menyelamat tersebut disertai 34 pegawai dan anggota penyelamat terdiri daripada polis, bomba dan Angkatan Pertahanan Awam Malaysia.

Ujarnya, mayat mangsa berjaya ditemui selepas lebih dua jam operasi mencari dan menyelamat dilaksanakan.
“Mayat mangsa ditemui di dasar sungai pada kedalaman hampir tiga meter yang lokasi terakhir dia dilhat sebelum tenggelam.
“Sejurus dikenal pasti ahli keluarga, mayat remaja itu telah dihantar ke Unit Forensik Hospital Kemaman, di sini untuk dibedah siasat,” katanya. – K! ONLINE


Kes sembuh lebih rendah daripada kes baharu
Oleh SITI A'ISYAH SUKAIMI

3 November 2021, 7:19 pm
PUTRAJAYA – Sebanyak 4,947 kes sembuh dilaporkan hari ini sekali gus rendah daripada kes harian, menjadikan jumlah kes sembuh daripada Covid-19 sebanyak 2,390,379 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula merekodkan sebanyak 5,291 kes termasuk tujuh kes import, dengan jumlah kes positif Covid-19 sebanyak 2,486,630 kes.
“Daripada jumlah kes harian hari ini, sebanyak 75 kes (1.4 peratus) kategori tiga, empat dan lima serta 5,216 kes (98.6 peratus) kategori satu dan dua.
“Terdapat 545 kes sedang dirawat di Unit Rawatan Rapi  (ICU) dan 286 kes memerlukan bantuan pernafasan,” katanya dalam satu kenyataan akhbar di sini hari ini.
Ujar beliau lagi,  terdapat tujuh kluster baharu dikenal pasti terdiri daripada tiga kluster tempat kerja serta masing-masing satu kluster pusat tahanan, komuniti, keagamaan dan institusi pendidikan swasta berdaftar di bawah Kementerian Pendidikan. -K!ONLINE


Lima pemain bakal dijual Conte
Oleh KOSMO!

3 November 2021, 6:45 pm
LONDON – Pengurus Tottenham Hotspur, Antonio Conte didakwa telah memberitahu lima nama besar pasukan itu bahawa mereka tiada dalam perancangan sistem permainannya.
Conte yang terkenal dengan taktikal 3-4-3, dilaporkan mahu menjual Harry Winks, Dele Alli, Tanguy Ndombele, Davinson Sanchez dan Lucas Moura apabila jendela perpindahan pemain kembali dibuka Januari depan.
Ia bagi membolehkan pengendali berprofil tinggi dari Itali itu untuk membeli pemain-pemain kegemarannya seperti dua bintang Inter Milan, Nicolo Barella dan Stefan de Vrij serta arkitek tengah AC Milan, Franck Kessie.
Bagaimanapun, ia bukan tugas mudah kerana pengurusan tertinggi Spurs perlu mengeluarkan dana yang besar untuk mendapatkan nama-nama tersebut contohnya seperti Kessie yang dianggarkan bernilai £55.45 juta (RM314 juta).
Dalam masa sama, kehadiran Conte menggantikan tempat Nuno Espirito Santo yang dipecat baru-baru ini, menyaksikan Spurs kembali dilihat bertenaga untuk mencabar kejuaraan Liga Perdana Inggeris (EPL) musim ini.
Penyerang Spurs yang juga kapten England, Harry Kane pastinya antara pemain yang begitu teruja dengan kehadiran Conte yang sudah memenangi pelbagai trofi bersama kelab dibimbingnya.

Sebagai contoh, Conte pernah menghadiahkan tiga gelaran Serie A berturut-turut buat Juventus dari 2012 hingga 2014, mengemudi Chelsea menjulang kejuaraan EPL 2016/2017 sebelum mmebantu Inter menjuarai Serie A musim lalu. – AGENSI


Fati kembali cerahkan harapan buat Barcelona
Oleh KOSMO!

3 November 2021, 6:15 pm
BARCELONA – Bintang muda Barcelona, Ansu Fati menyelamatkan maruah pasukan itu apabila meledak gol kemenangan 1-0 ke atas Dynamo Kyiv pada aksi keempat Kumpulan E Liga Juara-Juara di Stadium Olympiyskiy awal pagi tadi.
Ia adalah kemenangan yang dicari-cari The Catalan untuk kembali menghidupkan peluang mereka dalam usaha mencari slot ke pusingan kalah mati selepas ini.
Tiga mata berharga itu melonjakkan Barcelona ke tangga kedua dengan enam mata, memintas pencabar dari Potugal, Benfica yang terpaksa aku jatuh ke tempat ketiga ekoran kekalahan 2-5 kepada Bayern Munich awal pagi tadi.
Fati yang meledak gol tunggal perlawanan menerusi rembatan deras pada minit ke-70, mendedikasikan kemenangan itu buat Sergio Aguero yang diarahkan berehat selama tiga bulan kerana masalah jantung.
“Kemenangan ini buat Kun (Aguero). Kami berharap dia segera kembali bersama kami,” kata Fati selepat tamat perlawanan itu.
Ini adalah kali pertama Barcelona beraksi dalam kempen Liga Juara-Juara tanpa ketua jurulatih selepas Ronald Koeman dipecat minggu lalu menyebabkan pengendali Barcelona B, Sergi Barjuan dipanggil mengisi kekosongan itu buat sementara waktu.

Sebagai rekod, The Catalan mampu mengesahkan slot ke pusingan kalah mati jika menang ke atas Benfica di laman sendiri, Stadium Camp Nou pada 23 November ini. – AGENSI


Dua pasang suami isteri antara 47 ditahan angkara dadah
Oleh HARIS FADILAH AHMAD

3 November 2021, 6:08 pm
JERANTUT – Dua pasang suami isteri antara 47 individu yang ditahan dalam Ops Sarang di kawasan tanah rancangan Felda dan kampung tradisional di daerah ini.
Ketua Polis Daerah Jerantut, Superintendan Mazlan Hassan berkata, suspek yang berusia 19 hingga 52 tahun itu ditahan dalam siri serbuan di ‘port’ dadah sekitar ladang sawit dan kampung tradisional.
“Dalam operasi tersebut polis turut merampas dadah jenis syabu seberat 38.12 gram, heroin (57.66 gram), pil yaba (5.14 gram), cecair kodein (0.18 gram) dan air ketum (5 liter) dengan anggaran keseluruhan bernilai RM9,000.
“Polis turut membuat sitaan ke atas harta milik pengedar dadah iaitu sebuah kereta dan empat  buah motosikal,” katanya dalam sidang akhbar di Ibu Pejabat polis Daerah (IPD) Jerantut, di sini hari ini.
Menurutnya, seramai empat suspek yang disyaki terlibat dengan aktiviti pengedaran dadah disiasat mengikut Seksyen 39B Akta Dadah Berbahaya (ADB) yang boleh dijatuhi hukuman gantung jika sabit kesalahan.
Katanya, seorang suspek turut disiasat di bawah Seksyen 39A(1) ADB 1952 kerana disyaki memiliki dadah jenis heroin dan syabu serta lapan orang lagi disiasat di bawah Seksyen 12(2) akta yang sama kerana menyimpan dadah yang sama.

“Dua orang yang ditangkap akan disiasat di bawah Seksyen 3 (1) ADB  (Langkah-langkah Pencegahan Khas) 1985 kerana terlibat dengan aktiviti pengedaran dadah jenis heroin dan syabu, manakala dua orang suspek lagi disiasat di bawah Seksyen 39A(1) ADB 1952 kerana disyaki mengedar dadah jenis syabu.
“Semasa operasi polis juga menahan seorang lelaki yang disiasat di bawah Seksyen 30 (3) Akta Racun 1952 kerana disyaki memiliki cecair daun ketum dan 28 orang lagi positif urin akan disiasat di bawah Seksyen 15 (1) ADB 1952,” katanya. -K! ONLINE


Bunga nafi jadi orang ketiga antara Ismail, Shalma
Oleh MOHD. HAIKAL ISA

3 November 2021, 7:20 pm
PETALING JAYA – Penyanyi rap wanita, Bunga Isme menafikan dirinya sebagai punca putusnya perhubungan pasangan kekasih selebriti, Ismail Izzani dan Shalma Eliana.
Bunga atau nama lengkapnya, Noor Ayu Fatini Mohd. Bakhari berharap jangan ada pihak sewenang-wenangnya menyebarkan fitnah mengaitkan diri sebagai orang ketiga dalam percintaan Ismail dan Shalma.
“Jawapannya, bukan aku. Jangan sebarkan fitnah,” ciap pelantun lagu Intan Payung itu menerusi satu ciapan ringkas dalam Twitter.
Terdahulu, Ismail atau mesra dibahasakan Mail menerusi program hiburan Melodi hujung minggu lalu mengakui, sudah putus dengan kekasihnya, Shalma.
Biarpun tidak lagi bergelar pasangan kekasih, Ismail, 21, yang cukup dikenali menerusi lagu Ada Cara memaklumkan, dia dan bekas kekasih masih berkawan baik dan memutuskan untuk meneruskan kehidupan dengan haluan masing-masing.
“Ya betul (dah putus) tapi pada masa sama, kami memilih jalan tersendiri sebab saya pun banyak lagi perkara nak explore and experience (terokai). Sama juga seperti Shalma, kami masih berkawan.

“Berkenaan (isu curang) sebelum ni, boleh katakan saya yang melakukan kesilapan. Sekarang saya nak fokuskan kepada diri sendiri, keluarga dan orang sekeliling yang memberikan perkara positif,” katanya menerusi program hiburan berkenaan.
Tular juga dalam Twitter sejak petang Selasa semalam mengenai ciapan seorang netizen yang mendakwa Ismail pernah berlaku curang tidak lama dahulu.
Meskipun ciapan yang dimuat naik tidak menyatakan nama, namun berdasarkan ‘quote’ sebuah ciapan mengenai kisah percintaan Ismail dan Shalma yang terlerai, jelas merujuk kepada penyanyi lelaki itu.
“Bagus la pun break (putus cinta), kan awak (merujuk Ismail) curang di Starbucks Great Eastern Mall berpeluk dengan ‘minah’ tudung kesukaan ramai itu,” ciap netizen terbabit. – K! ONLINE


Suami roboh dapur kerana tidak suka warna merah jambu
Oleh KOSMO!

3 November 2021, 7:07 pm
JAKARTA – Seorang isteri terpaksa berputih mata apabila dapur rumahnya yang dicat serba merah jambu dirobohkan suaminya sendiri yang tidak menyukai warna tersebut, lapor laman berita Suara.com.
Menerusi video yang dimuat naik pemilik akaun TikTok @olinn21 itu, suami wanita berkenaan dilihat merobohkan dapur rumah mereka kerana tidak menyukai warna kegemaran isterinya itu.
“Dia tidak suka kerana saya sukakan warna merah jambu,” demikian kenyataan ditulis si isteri pada video tersebut.
Netizen yang menonton video tersebut kemudiannya meninggalkan pelbagai komen.
“Nampaknya suaminya rajin ke dapur dan tidak mahu melihat warna merah jambu supaya dia ada ‘mood’ untuk memasak,” komen seorang netizen.
“Suami saya pula tidak kisah dapur berwarna apa pun kerana saya merupakan ratu di rumah,” komen netizen lain.

Video tersebut sudah ditonton lebih 570,000 kali dengan lebih 21,000 tanda suka. – AGENSI


Sedia bahan pembelajaran interaktif, praktikal kanak-kanak
Oleh KOSMO!

3 November 2021, 7:22 pm
BIARPUN masih baru di pasaran, Syarikat Mommy Happy Group Sdn. Bhd., atau lebih dikenali dengan nama Mommy Happy kini menjadi pilihan ramai ibu bapa dan guru untuk mendapatkan pelbagai produk pendidikan khususnya untuk kanak-kanak berusia dua hingga lapan tahun
Menyediakan banyak pilihan produk pembelajaran yang praktikal dan interaktif seperti buku pembelajaran, permainan, kad imbasan, buku dan pelbagai alat bantu mengajar, ia semakin mendapat sambutan ramai sebagai antara bahan rujukan ibu bapa dan guru pada masa kini.
Menurut pengasas syarikat itu, Siti Sarah Mohd Fauzi, 35,pihaknya cukup optimis dengan sambutan yang diterima ramai terutama dalam memberikan pendidikan terbaik buat anak-anak.
“Ini merupakan antara usaha kami untuk membantu anak-anak untuk belajar membaca, mengira, menulis dan mengaji.
“Malah turut disertakan kod QR di setiap halaman buku contohnya untuk membuka akses kepada video panduan. Ia turut membantu anak-anak untuk membuat ulangkaji,” katanya.
Siti Sarah yang mempunyai pengalaman lebih 10 tahun dalam bidang perniagaan berkata, syarikatnya juga terbukti berjaya melahirkan ribuan usahawan dengan rata-ratanya adalah daripada golongan wanita yang hanya berniaga dari rumah.

“Di era pandemik Covid-19 ini ramai yang bergelut untuk meneruskan survival hidup. Lalu kami mahu mengajak lebih ramai suri rumah dan sesiapa sahaja untuk bergelar Usahawan Mommy Happy,” katanya.
Siti Sarah menambah, usahawan mereka juga turut dibekalkan dengan ilmu dan tip menerusi kelas yang dilakukan secara konsisten setiap bulan.
“Tidak hanya kelas perniagaan untuk usahawan, anak mereka juga ditawarkan pelbagai kelas ilmu secara percuma seperti kelas membaca, menulis, mengira, mengaji dan melukis.
“Mereka juga tak perlu menyimpan stok produk di rumah kerana kerja pengeposan dan pembungkusan dilakukan pihak kami.
“Mereka hanya perlu menempah produk diingini menerusi sistem laman sesawang yang disediakan. Bukan hanya pendapatan diraih, usahawan juga layak mendapat bonus dan pelbagai ganjaran,” katanya lagi.
Sementara itu, Program Cabaran 100 Hari Anakku Bijak bersama Mommy Happy dianjurkan terbuka kepada semua ibubapa dan guru dengan menawarkan ganjaran menarik.
Antaranya seperti wang tunai RM5,000, komputer riba, gelang emas, barangan permainan kanak kanak dan pelbagai hadiah yang menarik untuk dimenangi.
“Mereka yang mempunyai anak anak berusia dua hingga lapan tahun dialu alukan untuk menyertai cabaran ini hanya dengan beberapa langkah mudah dengan mendapatkan produk keluaran kami dengan usahawan berdaftar di seluruh negara,” ujarnya. – K! ONLINE


Suami guna alasan ‘prank’ ketika ditangkap isteri
Oleh KOSMO!

3 November 2021, 7:41 pm
PETALING JAYA – Seorang lelaki bertindak menggunakan alasan mahu melakukan ‘prank’ kepada isterinya sebaik sahaja ditangkap berdua-duaan dengan wanita lain di sebuah hotel.
Rakaman memaparkan lelaki tersebut yang ditangkap di hotel bersama wanita lain oleh isterinya sendiri itu turut tular di media sosial.
Menerusi rakaman berdurasi 4 minit 34 saat itu, lelaki tersebut memberi pelbagai alasan termasuk mengatakan kelakuannya itu hanyalah ‘prank’ semata-mata.
Bagaimanapun, apabila disoal beberapa kali oleh isterinya, lelaki itu berkata mereka hanya berada di hotel itu untuk berbincang berkenaan hal kerja.
Video tersebut mendapat pelbagai reaksi daripada orang ramai yang berang dengan tindakan lelaki tersebut.
“Kalau betul, video ini boleh dijadikan bukti di mahkamah. Tuntut cerai saja, buat apa bersuami lelaki seperti ini,” kata Hawa.

“Ingatkan kantoi dengan Jabatan Agama Islam, rupanya kantoi dengan isteri sendiri,” kata Mazlan.
Bagaimanapun, ada juga pengguna media sosial yang beranggapan bahawa video tersebut hanya lakonan dan sengaja direka oleh pasangan itu bagi mendapat perhatian orang ramai.
“Buat content semata-mata mahu kasi naik follower sanggup buat begini. Tak malu dengan anak, adik-beradik, sanak-saudara buat content begini. Banyak lagi cara lain,” kata Shahriez.
“Entah apa-apa, dari dulu lagi banyak lakonan yang bukan-bukan. Lepas itu, banyak lagi yang sokong content sampah begini. Bukan pertama kali mereka muat naik video begini,” kata Sharel. – K! ONLINE


LCMB kurangkan penggunaan tenaga
Oleh SITI A'ISYAH SUKAIMI

3 November 2021, 6:14 pm
PUTRAJAYA – Pelan Pembangunan Mobiliti Rendah Karbon 2021-2030 (LCMB) yang telah diluluskan oleh Jemaah Menteri pada 29 Oktober lalu mampu mengurangkan penggunaan tenaga sebanyak 51,000 kilo tan minyak setara bersamaan dengan potensi pengurangan pelepasan karbon sebanyak 165 juta tan menjelang tahun 2030.
Menteri Alam Sekitar dan Air,  Datuk Seri Tuan Ibrahim Tuan Man berkata, jumlah itu bersamaan pengurangan
sebanyak tiga juta kenderaan di atas jalan raya atau penanaman sebanyak 410 juta pokok yang dapat bertindak sebagai ‘carbon sink’ bagi penyerapan karbon.
Menurutnya, menerusi LCMB, ia menyediakan strategi dan pelan tindakan untuk sektor pengangkutan darat bagi mencapai objektif pengurangan penggunaan tenaga dan pelepasan gas rumah kaca (GHG) menjelang tahun 2030.
“LCMB mempunyai empat bidang fokus yang disokong oleh 10 strategi dan 45 pelan tindakan iaitu, Bidang Fokus A meliputi pengurangan penggunaan tenaga dan pelepasan gas rumah kaca GHG melalui penambahbaikan kecekapan bahan api dan pelepasan GHG oleh kenderaan.
“Bidang Fokus B pula pengurangan penggunaan tenaga dan pelepasan GHG melalui penggunaan mobiliti elektrik manakala, Bidang Fokus C iaitu pengurangan penggunaan tenaga dan pelepasan GHG melalui penggunaan bahan api alternatif,” katanya dalam satu kenyataan hari ini.
Tambah beliau, seterusnya Bidang Fokus D iaitu pengurangan penggunaan tenaga dan pelepasan GHG melalui peralihan mod pengangkutan.

Jelasnya, LCMB adalah sejajar dengan matlamat dan strategi Meningkatkan Mobiliti Mesra Alam di bawah Bab 8 iaitu mempercepat Pertumbuhan Hijau untuk Kemampanan dan Daya Tahan, Rancangan Malaysia Kedua Belas (RMKe-12) yang memberi fokus kepada keperluan pembangunan bandar rendah karbon.
“LCMB juga menyokong sasaran ditetapkan di bawah Dasar Pengangkutan Negara dan saling melengkapi dengan Dasar Automotif Nasional (NAP) 2020 bagi memastikan adaptasi teknologi yang lestari dan mesra alam sekitar untuk memacu pembangunan industri automotif negara yang berdaya saing dan menarik serta kondusif kepada pelabur,” ujarnya. -K! ONLINE


Semua penjawat awam Kelantan perlu divaksin menjelang peralihan fasa
Oleh ROSALWANI CHE SOH

3 November 2021, 6:01 pm
KOTA BHARU – Pendekatan mewajibkan semua penjawat awam menerima suntikan vaksin merupakan usaha berterusan yang dilakukan sebagai persediaan Kelantan memasuki Fasa 4 Pelan Pemulihan Negara (PPN) tidak lama lagi.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, peralihan ke Fasa 4 PPN itu memerlukan kerjasama semua pihak terutamanya penjawat awam apabila Kelantan kini masih berada pada Fasa 3.
“Jika lambat penjawat awam menerima vaksin, maka lagi lambat Kelantan akan beralih ke Fasa 4 PPN seperti negeri-negeri lain.
“Sehingga kini, jumlah penerima vaksin bagi dos pertama di Kelantan sudah mencecah hampir 90 peratus, manakala dos kedua sudah 86 peratus,” katanya ketika ditemui pemberita selepas mesyuarat Exco Kerajaan Negeri di Kompleks Kota Darulnaim di sini hari ini.
Mengulas lanjut, menurut Izani, menerusi mesyuarat hari ini, kerajaan negeri telah memutuskan bahawa semua penjawat awam wajib mengambil suntikan vaksin Covid-19.
Ujarnya, penjawat awam yang ingkar berbuat demikian akan dikenakan tindakan tatatertib.

Tambahnya, kerajaan negeri telah memanggil penjawat awam yang belum divaksin untuk proses kaunseling bagi mengenal pasti punca sebenar mereka menolak vaksin.


Harapkan kudrat Ronaldo lagi
Oleh KOSMO!

3 November 2021, 5:45 pm
BERGAMO, Itali – Pengurus Manchester United, Ole Gunnar Solskjaer puas menyaksikan sumbangan yang diberikan oleh ayam tambatan pasukan, Cristiano Ronaldo untuk membantu mengikat Atalanta 2-2 pada aksi Liga Juara-Juara awal pagi tadi.
Sebagai rekod, Ronaldo mempamerkan aksi dalam kelas tersendiri apabila meledak dua gol buat The Red Devils sekali gus membantu pasukan kekal menduduki tangga teratas Kumpulan F dengan tujuh mata.
Kata Solskjaer, apa yang dilakukan oleh Ronaldo cukup luar biasa khususnya apabila berjaya menjaringkan gol pada masa kecederaan sekali gus mengelakkan pasukan daripada mengalami kekalahan.
“Ini adalah perlawanan yang sukar kerana Atalanta memberikan tentangan sengit buat kami sehingga ke wisel penamat. Namun, barisan pemain saya tidak mudah untuk ditewaskan dan kami perlu berterima kasih kepada Ronaldo.
“Dia (Ronaldo) sememanganya memiliki penyudah yang cukup tajam dan dia hanya memerlukan satu peluang yang bukan mudah untuk disudahkan, tetapi rembatannya tetap berjaya menghasilkan gol.
“Pujian wajar diberikan kepada semua kerana menunjukkan karakter dan semangat juang tinggi untuk membantu pasukan mencuri satu mata berharga,” kata Solskjaer.

United akan mengalihkan tumpuan untuk aksi getir bertemu musuh setempat, Manchester City dalam aksi Liga Perdana Inggeris (EPL) pada Ahad ini. – AGENSI


Agong perkenan Proklamasi Darurat Sarawak ditamatkan
Oleh NUR HUDA MUSA

3 November 2021, 5:46 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan supaya Proklamasi Darurat bagi negeri Sarawak ditamatkan.
Datuk Paduka Maharaja Lela Istana Negara, Datuk Azuan Effendy Zairakithnaini berkata, perkenan Seri Paduka Baginda terhadap penamatan Proklamasi Darurat bagi negeri Sarawak itu selaras dengan Perkara 40 dan 40(1A) Perlembagaan Persekutuan.
“Perlu diperjelaskan di sini bahawa Berdasarkan Seksyen 2 Ordinan Darurat (Kuasa-Kuasa Peru) (Sarawak) 2021, Proklamasi Darurat boleh ditamatkan lebih awal oleh Seri Paduka Baginda setelah berunding dengan Tuan Yang Terutama Yang di-Pertua Negeri Sarawak.
“Seri Paduka Baginda menzahirkan kegusaran Baginda terhadap risiko peningkatan penularan jangkitan Covid-19 sekiranya Pilihan Raya Negeri (PRN) Sarawak diadakan. Pada hemat Seri Paduka Baginda, negara masIh lagi bergelut menghadapi ancaman Covid-19 dan penularan wabak ini juga mash ditahap yang membimbangkan,” katanya dalam satu kenyataan di sini hari ini.
Katanya, perkenan Seri Paduka Baginda kepada penamatan Proklamasi Darurat adalah satu keputusan yang sukar dan rumit.
“Namun, ianya diperkenankan bagi memenuhi keperluan demokrasi dan mengembalikan kuasa kepada rakyat untuk membuat pilihan serta memberi mandat dalam pembentukan kerajaan negeri yang baharu.

“Sesungguhnya, Seri Paduka Baginda menegaskan bahawa keselamatan dan kesejahteraan rakyat jelata perlu diberi keutamaan dan sentiasa mengatasi sebarang kepentingan peribadi dan politik,” ujarnya.
Terdahulu, Agong telah berkenan menerima menghadap Tuan Yang Terutama Yang di-Pertua Negeri Sarawak Tun Pehin Sri Haji Abdul Tab Mahmud di istana Negara pada 2 November 2021.
Pada sesi menghadap itu, Tuan Yang Terutama Yang di-Pertua Neger Sarawak telah menyampaikan hasrat dan permohonan kerajaan negeri Sarawak kepada Seri Paduka Baginda agar Proklamasi Darurat bagi negeri Sarawak dapat ditamatkan. – K! ONLINE


Isteri ‘tidur’ dengan ‘bos’ agar suami dinaikkan pangkat
Oleh KOSMO!

3 November 2021, 5:00 pm
LONDON – Seorang wanita mendedahkan ‘rahsia besar’ miliknya dengan mendakwa bahawa suaminya sering dinaikkan pangkat disebabkan oleh hubungan sulit wanita itu bersama seorang ketua di syarikat lelaki tersebut bekerja, lapor akhbar Daily Star semalam.
Menerusi perkongsiannya di akaun Twitter Fesshole, wanita yang tidak mendedahkan identitinya itu mengaku bahawa dia ‘tidur’ bersama ketua suaminya bagi membolehkan lelaki itu dinaikkan pangkat.
“Suami saya dinaikkan pangkat beberapa kali di syarikat dia bekerja dan menyangka ia disebabkan oleh kelayakannya.
“Dia tidak tahu bahawa saya sebenarnya mempunyai hubungan sulit dengan ketuanya selama beberapa tahun.
“Apabila dia dinaikkan pangkat, ia bererti dia akan lebih kerap perlu bekerja di luar kawasan. Jadi, saya boleh terus berhubungan bersama ketuanya,” tulis wanita berkenaan di akaun perkongsian rahsia tersebut.
Pendedahannya itu menerima kecaman netizen dengan ramai yang menyelar tindakan wanita berkenaan.

“Anda memang seorang yang ‘baik hati’,” komen seorang netizen.
“Saya berharap agar suaminya tahu akan hal ini dan menyimpan wang yang banyak di dalam akaun untuk digunakan selepas mereka bercerai,” kata seorang lagi. – Agensi


Hatrik Lewandowski pacu Bayern ke pusingan kalah mati
Oleh KOSMO!

3 November 2021, 5:15 pm
MUNICH – Penyerang prolifik Bayern Munich, Robert Lewandowski mencipta sejarah tersendiri apabila meledak hatrik pada penampilannya yang ke-100 dalam saingan Liga Juara-Juara.
Menariknya, tiga gol Lewandowski membolehkan Bayern mara ke pusingan kalah mati musim ini hasil kemenangan 5-2 ke atas Benfica pada aksi keempat Kumpulan E di Allianz Arena awal pagi tadi.
Secara keseluruhan, ia adalah koleksi jaringan ke-81 buat penyerang antarabangsa Poland berusia 33 tahun itu dalam 100 kaps di pentas Liga Juara-Juara.
“Saya tidak menjangka bermain perlawanan (Liga Juara-Juara) sebanyak ini dengan menjaringkan banyak gol serta bantuan jaringan.
“20 minit pertama saya boleh katakan saya langsung tak menyentuh bola. Saya terus bersabar dan menanti peluang untuk menambah jaringan dalam perlawanan ini,” kata Lewandowksi.
Bekas ‘mesin gol’ Lech Poznan dan Borussia Dortmund itu berupaya menghasilkan empat jaringan peribadi ke atas Benfica, namun gagal menyempurnakan sepakan penalti dalam perlawanan tersebut.

Ketua jurulatih Bayern, Julian Nagelsmann memuji impak cemerlang Lewandowski dan percaya bintangnya itu sepatutnya sudah lama diiktiraf sebagai penyerang terbaik di dunia bersama-sama Cristiano Ronaldo dan Lionel Messi.
“Statistik menunjukkan segala-galanya. Dia mempunyai kekuatan karakter dan sentiasa mahu menjaringkan gol. Dia patut diingati sebagai seorang penyerang terbaik di dunia,” jelasnya.
Selain ledakan hatrik Lewandowski, dua lagi gol skuad juara Jerman itu diperoleh menerusi Serge Gnabry dan Leroy Sane.
Sebagai rekod, Bayern kini memenangi kesemua empat aksi Kumpulan E setakat ini dengan 12 mata, enam mata meninggalkan pasukan tempat kedua, Barcelona dalam saingan peringkat kumpulan yang berbaki dua perlawanan lagi. – AGENSI


Harga RON97 naik 9 sen, RON95 kekal
Oleh LUQMAN RIDHWAN MOHAMED NOR

3 November 2021, 5:10 pm
PUTRAJAYA – Harga runcit bagi petrol RON97 naik sebanyak 9 sen selitar iaitu daripada RM2.97 seliter kepada RM3.06 seliter berkuat kuasa esok sehingga 10 November depan.
Kementerian Kewangan dalam satu kenyataan berkata, harga runcit petrol RON95 pula kekal pada paras RM2.05 seliter, manakala diesel kekal pada paras RM2.15 seliter.
Menurutnya, tindakan kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter adalah untuk melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – K! ONLINE


Suami pelakon mabuk tampar anak diberkas
Oleh NUR HUDA MUSA

3 November 2021, 5:52 pm
KUALA LUMPUR – Suami kepada seorang pelakon ditahan selepas dipercayai menampar anak perempuan mereka yang berusia sembilan tahun di sebuah rumah di Wangsa Maju, dekat sini semalam.
Ketua Polis Daerah Wangsa Maju, Superintenden Ashari Abu Samah berkata, lelaki berusia 35 tahun itu ditahan selepas polis menerima laporan mengenai kejadian berkenaan pada Ahad lalu.
Katanya, siasatan awal mendapati, kejadian berlaku apabila suspek disyaki dalam keadaan mabuk telah bergaduh dengan pelakon berkenaan.
“Anak pasangan itu yang cuba meleraikan pergaduhan tersebut bagaimanapun telah ditampar oleh suspek.
“Suspek telah ditahan reman selama tiga hari hingga Jumaat ini bagi membantu siasatan,” katanya ketika dihubungi Kosmo! di sini hari ini.
Menurut beliau, pelakon berkenaan memberitahu suspek merupakan seorang kaki mabuk dan panas baran.

“Susulan kejadian itu juga, anak pelakon tersebut mengalami sakit pada bahagian pipi dan telinga,” ujarnya.
Katanya, kes disiasat mengikut Seksyen 323 Kanun Keseksaan dan Seksyen 18 Akta Keganasan Rumah Tangga. – K! ONLINE


Tanpa kepercayaan, PICK takkan berjaya -KJ
Oleh SITI A'ISYAH SUKAIMI

3 November 2021, 5:03 pm
PUTRAJAYA – Kejayaan Program Imunisasi Covid-19 Kebangsaan (PICK) yang sehingga kini sudah mencapai lebih 25 juta penduduk Malaysia menerima vaksin Covid-19 adalah hasil kerjasama dan kepercayaan oleh semua pihak dalam menjayakannya.
Menteri Kesihatan, Khairy Jamaluddin Abu Bakar mengakui, suatu cabaran besar baginya dalam memastikan PICK berjalan dengan lancar malah, ia juga sesuatu yang sukar dilakukan di dalam hidup beliau.
“Saya berpendapat sebab kita berjaya ialah kerana kita percayakan antara satu sama lain. Jika kita tidak percaya sesama kita, sudah tentu sukar untuk mencapai kejayaan PICK.
“Apabila kita berikan kepercayaan, semua kerja akan berjalan lancar. Terima kasih mempercayai saya seperti mana saya mempercayai anda. Alhamdulillah, PICK menjadi antara yang terbaik bagi program vaksin di dunia,” katanya pada Majlis Perkongsian Strategik Program Imunisasi Covid-19 Kebangsaan (PICK) di sini hari ini.
Hadir sama, Menteri Sains, Teknologi dan Inovasi, Datuk Seri Dr. Adham Baba.
Dalam pada itu, Khairy Jamaluddin berkata, bukan sahaja Malaysia, malah mana-mana negara di dunia turut berdepan ketidakpercayaan daripada rakyat masing-masing.

“Ramai yang tidak percaya dengan kerajaan mereka dan mengatakan, ada masalah pengurusan pandemik Covid-19. Justeru, kita bina kepercayaan itu dan ini termasuk sewaktu pendaftaran vaksin AstraZeneca apabila laman web bermasalah, saya mengambil tanggungjawab,” katanya.
Tambahnya, sejak awal lagi beliau dan Dr. Adham (ketika itu Menteri Kesihatan) mengetepikan soal politik kerana paling penting memastikan PICK berjalan lancar mengikut perancangan.
“Bukan masa mencari kepentingan politik malah, kita juga ada kerjasama yang baik dengan ahli politik dan kita beri peruntukan kepada Ahli Parlimen,” ujarnya. -K! ONLINE


68 ekor kambing Boer seludup gagal dibawa masuk
Oleh YATIMIN ABDULLAH

3 November 2021, 5:42 pm
TUMPAT – Batalion 9 Pasukan Gerakan Am (PGA) berjaya mematahkan cubaan seorang lelaki yang membawa sebanyak 68 ekor kambing baka Boer seludup selepas menahan sebuah lori dipandunya di Lubuk Jubakar Darat, di sini hari ini.
Lori tersebut ditahan pada pukul 12.30 tengah malam tadi selepas anggota PGA melihat kenderaan itu dipandu dalam keadaan mencurigakan semasa menjalankan rondaan rutin.
Pegawai Pemerintah Batalion 9 PGA, Superintendan Nor Azizan Yusof berkata, anggota PGA telah mengarahkan pemandu lori itu berhenti untuk memeriksa bahagian muatan kenderaan tersebut.
Menurutnya, PGA telah menemui 68 ekor kambing baka Boer yang dianggarkan bernilai RM102,000 yang berada di bahagian belakang lori itu. -K! ONLINE


Polis potong bekalan elektrik premis judi
Oleh NUR HUDA MUSA

3 November 2021, 5:15 pm
KUALA LUMPUR – Polis Diraja Malaysia (PDRM) bersama Tenaga Nasional Berhad (TNB) mengambil tindakan memotong bekalan elektrik di dua buah premis perjudian yang terletak di Bandar Sri Permaisuri, Cheras di sini hari ini.
Ketua Jabatan Siasatan Jenayah (JSJ) Kuala Lumpur Senior Asisten Komisioner Saiful Annuar Yusoff berkata, tindakan itu dilakukan pukul 3 petang tadi susulan serbuan oleh Bahagian D7 Jabatan Siasatan Jenayah Ibu Pejabat Polis Kontinjen (IPK) Kuala Lumpur 18 Oktober lalu.
Katanya, pemotongan bekalan elektrik dilakukan mengikut kuasa yang diberikan di bawah Seksyen 21A Akta Rumah Judi Terbuka 1953 (Akta 289).
“Mana-mana premis yang telah diputuskan bekalan tenaga eletrik, bekalan eletrik tidak boleh disambungkan kepada premis itu oleh pihak pembekal atau pemegang lesen tanpa kebenaran bertulis dari Ketua Polis Daerah Cheras.
“Pihak Polis Kuala Lumpur memberi amaran keras agar orang ramai tidak terlibat dengan apa-apa kegiatan yang melanggari undang-undang,” katanya dalam satu kenyataan di sini hari ini.
Terdahulu, pada 18 Oktober lalu, polis telah membuat serbuan di dua premis perjudian di Bandar Sri Permaisuri, Cheras Kuala Lumpur dan hasil serbuan ke atas kedua-dua premis tersebut, seramai lapan orang termasuk dua warganegara berusia 26 hingga 29 tahun dipercayai penjaga premis ditahan.

Menurutnya, empat lagi individu bukan warganegara dipercayai pekerja atau pembantu premis berusia di antara 23 hingga 42 tahun turut ditahan bersama dua orang pelanggan berusia 38 hingga 58 tahun kerana bermain judi secara dalam talian dengan menggunakan komputer riba.
“Hasil dari serbuan tersebut, pihak polis telah berjaya merampas 32 buah komputer riba pelbagai jenama, 32 buah tetikus, satu papan kekunci komputer, tiga unit modem, satu unit televisyen litar tertutup (CCTV) dan wang tunai RM904.00.
“Kedua-dua kes disiasat di bawah Seksyen 4B(a) Akta Rumah Judi Terbuka 1953, Seksyen 6(1) Akta Rumah Judi Terbuka dan Seksyen 6(1) (c) Akta Imigresen 1959/63,” ujarnya. – K! ONLINE